text:
E cres la preocupazion in Lusazie pe tignude dal sisteme di imersion linguistiche prescolâr serbian. Cun di fat, il numar di insegnants nol è avonde par cuvierzi lis dibisugnis dai 25 centris scolastics là che si dopre cheste lenghe. In dì di vuê a son 111 i insegnants in stât di davuelzi il lôr lavôr par serbian, ma si calcole che a ‘nt coventaressin ancjemò uns 15 par garantî la tignude dal servizi di imersion linguistiche. In Lusazie, che si cjate a cjaval di Sassonie e Brandeburc, si calcole che a sedin tra lis 15 e lis 30 mil lis personis che a fevelin par serbian, la uniche lenghe slave autoctone de Gjermanie.
Lis elezions politichis dai 13 di Jugn inte Belgjiche a àn lassât daûrsi une situazion ingredeade pe formazion dal gnûf guvier federâl dal paîs. Cun di fat, i indipendentiscj de Gnove Aleance Flamande (N-VA, Nieuw-Vlaamse Alliantie) a son stâts i plui votâts (17,4% dai vôts totâi e passe il 28% intes Flandris) e a àn otignût 27 dai 150 puescj de Cjamare dai deputâts. In Valonie, o sei la part francofone de Belgjiche, invezit, la maiorance dai eletôrs e à votât pal Partît Socialist (13,7% dai vôts totâi e plui dal 37% in Valonie). Intes Flandris, daûr dai indipendentiscj si son plaçâts i cristians democratics (CD&V, Christen-Democratisch en Vlaams) che a àn otignût 17 deputâts, i socialiscj (SP.A, Socialistische Partij - Anders) e i liberâi democratics (Open VLD, Open Vlaamse Liberalen en Democraten) cun 13 elets parom e ducj i doi in diminuzion rispiet aes elezions dal 2007. Dut câs la riduzion di vôts plui marcade le à patide la estreme diestre indipendentiste dal Vlaams Belang che e à pierdût plui dal 4% dai vôts e, si ben che e à otignût 12 deputâts, a ‘nd à pierdûts 5 rispiet ae volte stade. Par completâ il cuadri dai elets intes Flandris si àn 5 deputâts verts (Groen!) e un dai populiscj de Lijst Dedecker. In Valonie, invezit, i liberâi dal Moviment Riformadôr (Mouvement Réformateur) a àn vût 18 elets, o sei 5 in mancul de volte stade. Daûr di lôr a son rivâts i democratics cristians (cdH, Centre démocrate humaniste) cun 9 deputâts e i verts dal Ecolo cun 8. Inte part francofone dal paîs al è po stât elet ancje un deputât de diestre dal PP (Parti Populaire). Lis elezions a mostrin, duncje, une Belgjiche inmò plui dividude tra la part flamande che e cjale simpri di plui ai partîts indipendentiscj e di diestre, e la part francofone che si poie su la çampe. Il prossim guvier al podarès jessi vuidât dal socialist Elio Di Rupo, ma dome se al sarà bon di cjatâ un acuardi cu la Gnove Aleance Flamande. Bart De Wever, che al vuide i indipendentiscj flamants, al à fat capî che l’acuardi al è pussibil, ma dome se si larà a di une riforme radicâl dal implant statâl belgjic che e cressi in maniere fuarte il nivel di autoguvier des Flandris, massime sul plan finanziari. I flamants, dut câs, a rivendichin ancje la gjestion plene dal distret di Bruxelles-Hal-Vilvorde che cumò al è dentri inte aree bilengâl de capitâl belgjiche e che al è stât il motîf che al veve puartât aes elezions politichis anticipadis.
Sei la Societât pe lenghe galese (Cymdeithas yr Iaith Gymraeg) che l’Ufici pe lenghe galese (Bwrdd yr Iaith Gymraeg) a àn protestât pe sielte de Universitât di Bangor di nomenâ tant che proretôr il professôr John Hughes. La proteste e nas dal fat che Hughes nol fevele par galês. Pal Ufici pe lenghe galese cheste decision e va cuintri dal plan di politiche linguistiche che la universitât si veve dât. Pe Cymdeithas, di cumò indenant, chê di Bangor no podarà plui svantâsi di jessi la universitât di riferiment pal galês. A Bangor cuasi la metât de popolazion e fevele par galês, tal teritori dulintor si rive cuasi al 70% e, inte universitât, a son almancul 700 i students che a seguissin cors ta cheste lenghe. La direzion de universitât si è justificade cul fat che si trate di un professôr che al à fat cressi, ancje sul plan economic, dutis lis istituzions là che al à lavorât e che inte universitât irlandese di Maynooth al à sburtât cun fuarce l’ûs dal gaelic. Cun di plui, a àn zontât i rapresentants dal senât academic, Hughes al à za cjapât l’impegn di imparâ il galês.
Font: BBC, 11/06/10; Ufici pe Lenghe Galese, 10/06/10
Il Partît dai Lavoradôrs dal Kurdistan (PKK) al à decidût di meti fin al fermait il fûc unilaterâl che al veve inviât plui di un an indaûr. I rapresentants de vuerilie curde a spieghin che cheste decision e diven de mancjance totâl di disponibilitât de bande dal guvier turc par rivâ a di une soluzion dialogade dal conflit. In plui di refudâ ogni propueste di dialic – a zontin i rapresentants dal PKK – il guvier turc al à profitât dal fermait il fûc par meti in at une repression violente che e à puartât a meti fûr leç il partît principâl de comunitât curde (DTP), a arestâ uns 1500 rapresentants politics e aministradôrs curdis, a arestâ e a sassinâ diviers gjornaliscj curdis, a meti in at passe 250 azions militârs in Kurdistan, e a perseguitâ ancje i minôrs che a partecipin aes manifestazions di place. La prime azion armade de vuerilie curde, che e à causât la muart di sîs soldâts, si è davuelte ai 31 di Mai daspò che l’esercit turc al veve copât 24 personis bombardant un incjampament curdi intes monts dal Irak.
Cuatri associazions ativis inte provincie spagnole di León e Zamora a àn mandât une segnalazion ae segretarie dal Consei de Europe che e viôt de Cjarte europeane pes lenghis regjonâls o minoritariis par denunciâ la mancjance di intervents de bande de aministrazion regjonâl di Castilie e León par tutelâ e par promovi la lenghe asturiane. Cun di fat, in plui di jessi fevelât inte regjon des Asturiis, l’asturian al è doprât ancje in ciertis zonis dal León (là che si lu clame leonês) e tal teritori portughês di Miranda do Douro (là che al è clamât mirandês), ma – a disin lis cuatri associazions – dome inte comunitât di Castilie e León e mancje cualsisei politiche ative di difese e di promozion di cheste lenghe.
Il Parlament catalan al à dât il so parê positîf ae iniziative popolâr par davuelzi un referendum uficiâl su la indipendence in gracie dal vôt dai partîts nazionaliscj catalans (CiU, ERC e ICV-EUiA). Chest passaç al permet cumò ai promotôrs di inviâ une racuelte di firmis par che il Parlament si dedi dongje par votâ pe convocazion di un referendum su la indipendence de Catalogne. Par rivâ a di un tant si varan sîs mês di timp par tirâ sù 220 mil firmis. I socialiscj e i popolârs a àn fat savê che a domandaran un pronunciament al Consei pes garanziis statutariis. Chest ricors, duncje, al podarès ritardâ la partence de iniziative. Par ERC si à cjapât la strade che e puartarà drete al davuelziment dal referendum, ma CiU e ricuarde che cence de autorizazion statâl dut al riscje di lâ sù pai stecs.
La associazion dai insegnants di siencis de Galizie (Enciga), che e met adun passe 650 professôrs, e à dât fûr un document là che si critiche cun fuarce il decret sul ûs des lenghis inte scuele fat bon dal guvier galizian vuidât di Alberto Núñez Feijoo (PP). Cun di fat, il test al impon il castilian tant che lenghe prioritarie o fintremai uniche intes aulis di siencis. Intant trê universitâts de Galizie – chês di Vigo, A Coruña e Sant Jacum (Santiago) – a àn inviât une campagne che e cîr di sdrumâ i prejudizis leâts al ûs dal galizian pes siencis. La iniziative, batiade “ancje par galizian si fâs sience”, si poie suntun sît internet là che si puedin cjatâ ancje videos là che professôrs e ricercjadôrs a contin la lôr esperience intal ûs cuotidian dal galizian in materiis sientifichis (engalegotamensefaiciencia).
Intant de sô visite uficiâl in Albanie, il president rumen Traian Basescu al à domandât al guvier di Tirane di ricognossi i arumens tant che minorance nazionâl. Nol è tant che la Albanie e à ricognossût chest status a grêcs, macedons e montenegrins, intant che i arumens a vegnin calcolâts dome di minorance linguistiche. Daûr dal ultin censiment, che al rimonte ancjemò al 1989, cheste comunitât no rapresente nancje l’un par cent de popolazion albanese.
Ai 6 di Jugn si son davueltis in Serbie lis elezions pai Conseis nazionâi che a àn il compit di svilupâ lis politichis linguistichis e culturâls des lôr comunitâts di riferiment in setôrs impuartants tant che educazion e mieçs di comunicazion. Il vôt al à interessât 16 des 19 comunitâts nazionâls ricognossudis dal stât serp, dal moment che chês altris trê – cravuats, macedons e slovens – a doprin sistemis eletîfs diferents. Lis elezions a son stadis controladis di osservatôrs internazionâi che lis àn judicadis regolârs. Chel istès no son mancjâts i ponts critics. Cun di fat, i rapresentants de Aleance dai Ongjarês de Vojvodine – si ben che a son stâts i plui votâts – a àn acusât il principâl partît serp di vê cirût di condizionâ il vôt. Framieç de minorance albanese, invezit, a son dome doi i partîts che a àn decidût di no boicotâ il vôt: cundut achel la partecipazion tra i albanês e je stade tor dal 55%.
Za di cualchi mês la Caracie – Circassie, une des republichis caucasichis de Federazion Russe, e je scjassade di tensions etnichis jenfri caracis e circàs, che a son sù par jù l’11% de popolazion di chel teritori. Dal principi dal an a son za stâts sassinâts doi rapresentants di prin plan de comunitât circasse che e lamente ancje une esclusion dai organisims rapresentatîfs e une margjinalizazion simpri plui gruesse sul front economic e culturâl. Par chest i rapresentants de comunitât circasse a àn domandât al guvier di Mosche la creazion di une republiche autonome dentri de Federazion Russe. Pal guvier rus, dut câs, cheste ipotesi e sarès une vore dificile di meti in at. A chest pont i circàs a àn domandât che si proviodi almancul a sostituî l’atuâl president, il caraci Ebzeiev, cuntun membri de comunitât russe.
Pe organizazion Esait, che si bat pal plen ricognossiment des selezions sportivis baschis, i socialiscj e i popolârs a vuelin spagnolizâ ancje il sport intal Paîs Basc. Daûr di cheste cjolte di posizion a son diviersis azions metudis in vore dal guvier basc che cumò al è intes mans dal partît socialist e, par stâ in pîts, al à bisugne dal jutori dai popolârs. L’ultin episodi si riferìs ae decision di fâ meti sù su ducj i mieçs uficiâi de scuadre di ciclisim basc Euskaltel Euskadi la scrite “Spagne”. La denuncie di Esait e à cjatât daurman la poie di ducj i partîts nazionaliscj bascs (PNV, Eusko Alkartasuna, Aralar, çampe indipendentiste basche).
Tune conference stampe che si è davuelte ai 2 di Jugn, i rapresentants de associazion dai professôrs di secont grât impegnâts intal insegnament de lenghe corse a àn domandât une revision dal sisteme di insegnament de lenghe proprie de isule. Se il cors al restarà une materie opzionâl di davuelzi fûr dal orari di lezion normâl al riscje di lâ al mancul, a disin i insegnants che a proponin di integrâ l’insegnament de lenghe e de culture corse intal orari curicolâr. La propueste di revision dal sisteme di insegnament de lenghe, in vore di cuasi 20 agns, e sarà presentade ai 23 di Jugn aes autoritâts scolastichis de isule e ai rapresentants de Assemblee de Corsiche.
Il tribunâl di apel di Béal Feirste / Belfast al à boçât il ricors presentât di un citadin di marilenghe irlandese che si veve viodût a refudâ la domande par une licence pe vendite temporanie di alcolics parcè che e jere stade scrite par gaelic. La autorizazion e jere stade refudade su la fonde di une leç dal 1737 che e previôt che ducj i procediments che a àn a ce fâ cu la legjislazion a vedin di jessi fats par inglês. Intal ricors si ricuardave che il proviodiment che al bandìs l’ûs de lenghe gaeliche al va cuintri de convenzion europeane sui dirits umans e che l’ûs des lenghis propriis ancje ta chest setôr al è za in vore in Scozie e in Gales, ma chestis motivazions no son stadis fatis buinis dal tribunâl di apel. Pai judiçs, di fat, l’ûs di une lenghe che no je cognossude de maiorance dai citadins al larès cuintri dai “interès de justizie”.
Ai 30 e ai 31 di Mai in Sardegne si à votât par rignuvî lis vot aministrazions provinciâls e chês di diviers comuns de isule. In trê des provinciis sardis la vitorie e je lade ai candidâts dal centri çampe, in dôs a chei dal centri diestre. Par cognossi i vincidôrs di chês altris trê provinciis si varà invezit di spietâ il secont turni eletorâl. Par chel che al rivuarde il front autonomist, il PSd’AZ si à presentât cu la aleance di centri diestre cun risultâts che a van dal 4,36% de provincie dal Surcis – Iglesiente / Carbonia – Iglesias al 12,83% di chê di Nùgoro / Nuoro, là che al è il prin partît de coalizion. In spiete dal secont turni eletorâl, il partît sardist al à za siet conseîrs elets. I Rossomori, invezit, a àn sielzût di poiâ i candidâts dal centri çampe o de çampe cun risultâts che a van dal 0,40% di Aristanis / Oristano al 7,07% dal Campidanu / Medio Campidano e cun almancul doi conseîrs elets. In cuatri des vot provinciis sardis a corevin ancje candidâts de autoproclamade republiche di Malu Entu (une isulute pôc fûr de Sardegne) che in nissun câs a àn rivât a passâ l’un par cent dai vôts. A rapresentâ l’indipendentisim sart, invezit, al jere il moviment iRS (indipendentzia Repubrica de Sardigna) che intes provinciâls al à cjapât passe 32 mil vôts e al à cuasi triplicât lis percentuâls otignudis dai siei candidâts, passadis di une medie dal 1,48% intal 2005 al 3,86% di chest an. A cressi a son stâts ancje i elets intai conseis provinciâls che a son passâts di un a trê. Il moviment al è ben inlidrisât massime intes provinciis di Tàtari / Sassari (6,49% pal candidât president e 5,83% pe liste) e di Aristanis / Oristano (5,85% pal candidât president e 5,79% pe liste). Di segnalâ ancje la elezion dal prin sindic di iRS su la isule, si trate di Mario Satta intal comun di Pèifugas / Perfugas.
Font: L’Unione Sarda, 01/06/10; La Repubblica, 01/06/10; iRS, 02/06/10
Ta chestis zornadis, Foras na Gaeilge, l’organisim di riferiment pal gaelic irlandês, al à presentât il gnûf sisteme di finanziament dai progjets pal svilup di cheste lenghe. Al jere zaromai di cualchi mês che si veve tacât a lavorâi parsore cu la poie dal Consei Ministeriâl Nord Sud, che al fâs di coordenament tra la Republiche de Irlande e lis istituzions dal Nord de isule, e cu la colaborazion des organizazions ativis ta chest setôr. I progjets a fasaran riferiment a siet cjamps di intervent diferents, ven a dî: radios locâls; art; educazion; jutori pes fameis; setôr public; zovins; promozion e ricercje. Par ogni setôr a saran prontâts dai schemis di intervent cu lis prioritâts e cui fonts disponibii par chescj fins. Ogni an si proviodarà a di une revision dai schemis ancje su la fonde dai risultâts otignûts.
Ai 30 di Mai si à vût un gnûf apontament cu lis votazions popolârs su la indipendence de Catalogne. La consulte popolâr e à interessât la citât di Sabadell, la plui grande tra chês tocjadis fin cumò dal vôt. Suntune popolazion cun dirit di vôt di sù par jù 173 mil personis, a son stâts 23.870 chei che si son presentâts aes urnis metudis sù dai volontaris che a puartin indenant la campagne referendarie. Tra chei che a son lâts a votâ il 92,4% al à dite di sì ae indipendence de Catalogne. Cun cheste votazion si à passât il mieç milion di catalans che a àn partecipât al vôt su la indipendence.
Il principâl sindacât dai insegnants galizians, CIG-Ensino, al à confermât il ricors al tribunâl superiôr di justizie de Galizie cuintri dal decret sul ûs des lenghis inte scuele fat bon dal guvier galizian vuidât di Alberto Núñez Feijoo (PP). Il cussì clamât “decret sul plurilinguisim”, che al jentrarà in vore cul prossim an scolastic, al ven acusât dal sindacât, ma ancje des organizazions impegnadis pal galizian e dai partîts politics de oposizion, di jessi un atac cuintri de lenghe galiziane. Pai rapresentants sindacâi, il test al rapresente “il piês pas indaûr pe lenghe galiziane” e un “atentât” che al pant il dispresi che cheste aministrazion e mostre no dome pe lenghe, ma ancje pai insegnants.
E va indenant la mobilitazion de Cymdeithas yr Iaith Gymraeg par modificâ il test de gnove leç su la lenghe galese. Pe associazion, che di agns e je in prime linie inte bataie pai dirits linguistics dai galês, la misure e je masse debule, no garantìs ae lenghe un status uficiâl e no da rispueste al avignî de television par galês S4C. Dut câs, la Cymdeithas no je la uniche a domandâ di tornâ a meti man al test: di resint un grup di avocats al à inviât une letare vierte là che al marche che il test fat indenant dal guvier galês, che al met adun laburiscj e nazionaliscj dal Plaid Cymru, al riscje di no vê un impat positîf su la politiche linguistiche e nol manten dutis lis promessis fatis in campagne eletorâl. A proponi dai cambiaments al test, dut câs, a son ancje dai membris de Assemblee nazionâl galese tant che Jonathan Edwards dal Plaid Cymru che al domande ai siei coleghis un sfuarç par miorâ il test almancul su trê ponts, o sei il status uficiâl dal galês, la indipendence dal comissari pe lenghe e l’aument dai dirits linguistics individuâi.
Ai 19 e ai 20 di Jugn si davuelzarà a Ostana, piçule comunitât de Ocitanie taliane, la seconde edizion dal Premi Ostana dedicât aes scrituris in lenghe mari. La iniziative e à chê di slargjâ la cognossince dai autôrs che a scrivin intune lenghe minorizade e di sburtâ l’ûs di chestis lenghis inte leterature e intes variis formis de comunicazion. La prime edizion dal premi si veve davuelte intal 2008 e e veve premiât il scritôr galizian Alfredo Conde e chel furlan Carlo Sgorlon. Ta cheste edizion il numar di sezions al è cressût di dôs a sîs: inte sezion internazionâl si à sielzût Witi Ihimaera (maori); ta chê dedicade aes comunitâts minorizadis dal stât talian il premi al è stât assegnât al scritôr sloven Boris Pahor; pe lenghe ocitane, invezit, la sielte e je colade su Ives Roqueta; te sezion des traduzions il premi al è lât a Arturo Viano; tra i zovins si à sielzût l’autôr messican Constantino Canales che al scrîf in lenghe huave; e, in fin, il premi speciâl al è stât dât al sart Gavino Ledda.
Te tierce pontade de rubriche leterarie di Internazionalitari o tornìn intal Paîs Basc par fevelâ di Edorta Jimenez. Il tocut che si propon chi disot al è gjavât fûr dal romanç “Baleen berbaroa” publicât tal 1997 de cjase editore Txalaparta (publicât par talian tal 2003 cul titul “La voce delle balene” dal editôr Tranchida). Si trate di une conte lungje che si davuelç intal Paîs Basc vie pal secul XVI. La muart di un marinâr e sburte il zovin Sebastian a lâ plui a fonts ta chel che al pense che al sedi un sassinament. La sô ricercje lu puartarà a scuvierzi cetant di plui di chel che al varès pensât e a cjatâ fûr chê che e sarà la sô strade.
Al jere un satûl, di un len scûr preseôs che sul tapon al veve scrit il gno non cun letaris indoradis. Di aur a jerin ancje la clavute, la bochetute de clavarie e lis bertuelis daûr.
“Sù po om, vierzilu!”
Chel “sù po om” e jere la musiche dai agnui pes mês orelis. Plui che no dutis chês altris voltis che te mê vite mi vevin clamât “om”. O vierzei chel satûl. Par ducj i agnui dal Cîl e par ducj i diaui dal Unfier, ce che nol jere li dentri!
O tirai sù il tapon che tal so didentri al veve une sorte di sachete fodrade di sede turchine che, dentri vie, si lumave une bergamine. Cundut che chel che o viodevi al fos maraveôs tant che il Cîl, ce che al jere dentri al jere ancjemò plui biel dal arc di Sant Marc. I miei voi i rivarin sbrissant su la sede turchine.
“Sâr mestri, ce che al è?”
“Al è par te.”
A jerin ducj i imprescj che a coventin a di un pilote par imbastî une traviersade sigure: un compàs; un canocjâl, par svicinâ ce che al è lontan; une sfere armilâr par calcolâ i calendaris par cent agns cui lôr mês, i lôr dîs, lis lôr oris; une bussule; e, par finî, une clessidre che il so savalon blanc al slusive di fine purece.
“Gr… grazie une vore.” Cuasi no rivavi a dî peraule. “Us ai agrât une vore.”
“O soi jo che ti ai agrât.” Mi rispuindè tant che difûr si podevin sintî i pas di Martin.
Cuant che i disei “us ai agrât” mi visai che ducj chei che ju vevi sintûts a dî chel istès – Agirre, Luzien, barbe Juan e Zubiaur – a jerin dentri tune societât segrete. Mi vignì fintremai di pensâ che cul doprâ chês peraulis, sâr Zubiaur mi varès tignût par un membri di chê societât dome par vêlis sintudis sui miei lavris. Se e je vite ta chel altri mont al è di sperâ che si puedi jessi contents come che o ai stât jo ta chel moment. Se nol è cussì, alore miôr che no sedi!
Edorta Jimenez, nassût a Mundaka tal 1953, al à completât i siei studis universitariis cuntune lauree in filologjie basche. Al à publicât libris di poesie (cul pseudonim di Omar Nabarro), contis curtis e lungjis, e romançs, cun di plui al à ancje scrit senegjaturis par documentaris e par programs televisîfs e al à scrit par diviers cuotidians tant che Egin, Egunkaria e Gara e par rivistis. Doi dai siei romançs a son stâts publicâts ancje par talian: “Baleen berbaroa” (La voce delle balene, 2003, Tranchida) e “Azken fusila” (L’ultimo fucile, 2004, Tranchida). Par vê acès a plui informazions su chest scritôr e a diviersis des sôs oparis si pues lâ su cheste pagjine.


c: text/html

text:
O ai le furtune che par lâ avore o ai juste une scjalinade o dôs di cjapâ e no rivi mai in ritart pal lavôr ma dome par marinde e cualchi vôlte le cene le fâs a colaseon. In març e avrîl, al sucedarà di sigûr parcé ch'o sarai a Parigji. Une dí di avrîl i parigjins ch'a passaran tal metro a saran incuriosîts par un nît e un ûf gigant che dut tun colp al si romparà e al lassarà vignî fûr un mostro preistoric afamât.
Scenis di panic a saran da previodi ma i medias a saran pronts a cjapâ dutis lis fotos e a mandâlis fintramai sui gjornâi furlans...
Amancul che, us dedi une cerce prime?
- So ai di viodi alc cun l'ûf o no ai nuje di viodi cul mostro seben o mi sint dî simpri di plui cun ironie ch'o no soi plui ce ch'o eri:-)
Po ben so no sês in ritart tal vuestri lavôr, viodêt chest video tant ch'o mi fâs le barbe. Il rest us al disarai a l'ore dal caffé:-)

robotstxt: allowed

filter: keep


text:
Che la justificazion doprade par sburtâ la leç, o sei miorâ la cualitât dal insegnament, e sedi dome une scuse al è dimostrât dal fat che la medie dai risultâts dai students catalans intai esams par spagnûl e je plui alte di chê dai students che a rivin di comunitâts là che il spagnûl al è lenghe veicolâr. A confermâ che lis resons che a son daûr de iniziative a son altris a jerin stadis lis stessis peraulis dal ministri Wert che al veve fevelât de volontât di “spagnolizâ i students catalans”. Cussì, se la iniziative dal guvier spagnûl e à jevât protestis ancje intal Paîs Basc e in Galizie, il proviodiment al incrès soredut il nivel dal scuintri za in at cu la Catalogne. La ministre catalane pe istruzion, Irene Rigau (CiU), e à rispuindût che il test fat indenant dal PP al è “la agression piês al catalan dal 1978 incà” o sei dai timps de ditature franchiste. Inte comunitât autonome catalane, fale la diestre spagnoliste (PP e Ciutadans), la proteste e cjape dentri ducj i partîts che cumò a lavorin par creâ un bloc unitari cuintri dal proviodiment. I eurodeputâts catalans di CiU, ERC, PSC e ICV a àn za domandât un incuintri urgjent cu la comissarie europeane pe educazion Androula Vassilioiu par denunciâ chel che al ven definît “un assedi ae lenghe catalane”. In Catalogne partîts tant che ERC e CUP e organizazions tant che Somescola a invidin za ae disubidience civîl, intant che lis primis manifestazions di proteste a son za stadis clamadis dongje intes placis catalanis, ma ancje ta chês valenzianis e des isulis Baleârs.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
17/12/12
Stât spagnûl: e monte la proteste cuintri de riforme de scuele
Che la justificazion doprade par sburtâ la leç, o sei miorâ la cualitât dal insegnament, e sedi dome une scuse al è dimostrât dal fat che la medie dai risultâts dai students catalans intai esams par spagnûl e je plui alte di chê dai students che a rivin di comunitâts là che il spagnûl al è lenghe veicolâr. A confermâ che lis resons che a son daûr de iniziative a son altris a jerin stadis lis stessis peraulis dal ministri Wert che al veve fevelât de volontât di “spagnolizâ i students catalans”. Cussì, se la iniziative dal guvier spagnûl e à jevât protestis ancje intal Paîs Basc e in Galizie, il proviodiment al incrès soredut il nivel dal scuintri za in at cu la Catalogne. La ministre catalane pe istruzion, Irene Rigau (CiU), e à rispuindût che il test fat indenant dal PP al è “la agression piês al catalan dal 1978 incà” o sei dai timps de ditature franchiste. Inte comunitât autonome catalane, fale la diestre spagnoliste (PP e Ciutadans), la proteste e cjape dentri ducj i partîts che cumò a lavorin par creâ un bloc unitari cuintri dal proviodiment. I eurodeputâts catalans di CiU, ERC, PSC e ICV a àn za domandât un incuintri urgjent cu la comissarie europeane pe educazion Androula Vassilioiu par denunciâ chel che al ven definît “un assedi ae lenghe catalane”. In Catalogne partîts tant che ERC e CUP e organizazions tant che Somescola a invidin za ae disubidience civîl, intant che lis primis manifestazions di proteste a son za stadis clamadis dongje intes placis catalanis, ma ancje ta chês valenzianis e des isulis Baleârs.


text:
Les vôs dai Furlans sparniçâts ator pal mont
Thursday, February 11, 2010
Coca Messicane
Le me' bevande preferide e je' al cafè ( merecan lunc, no espresso grazie ), in mancjance o assum le me dose cuotidiane di cafeine par vie di altris bevandis cafeinadis.
Di solit e je une Coca Cola o alc di simil.Al probleme cu le Coca Cola fin dai agns '80 ale' stat ( chi in Americhe ) che al sucar di cane al e' stat costituît cul HFCS. (High-Fructose Corn syrup) Tradot par furlan "sirop di blave". :-)
Sicome mi viôt come un sommelier di bibitis, par esperience o sai che al savor di une bevande al HFCS e une al sucar di cane e an doi savôr distints. Un poc come le diference tra une bevande "diet" e une no. E son diviersis rasons par evità' al omni-present HFCS e chest sito lis liste ma personalmentri le fas par vie dal savôr.
Fin a cualchi timp indaûr le viodevi come une cause pierdude, dopodut i produtôrs di blave e son une lobby une vore potente, ma in te me buteghe preferide o ai cjatade une casse di Coca Cola cu su scrit "Echo en Mexico" plene di butigliutis di veri come che no les vedevi dai agns '80 . Nie di strani se nol fos co sin in Americhe e che le Coca-Colas in cuestion invecit dal HFCS e son stadis tratadis cul plui tradizionâl sucar di cane. Cirint ator pe ret o ai scuviert che no soi l'unic "tradizionalist" in Americhe e che di agns e je int dongje dal confin Messican e Canadês e smercje coca-cola di contrabant. A chel punt mi ven di domandâmi se o sin dome no' merecans che o vin di sorbisi bevandis zucaradis cul HFCS.
2 comments:
- DoneBete said...
-
Orpo, o ai smitût di bevi Coca Cola parcè il miedi a mi à cridât dopo vè valûtat lis analisis dal sanc.
O vevi smitût ancje tal '90, l'an dai mondiai di balon ma tal frigo jere restade une latine ca nol veve rivât a bevile mio nevôt, prin di tornà in Canadà. Insome, le ai viarte e sot la lingute o ai cjatât la scrite "puoi vincere una Y10", le ai spedide al concors (par i mondiai di balon) e dopo 15 diis mi è rivât il telegram che le vevi vinte.
Mandi
- February 13, 2010 at 2:31 AM
- Jaio Furlanâr said...
-
Moralitât: Beveitle cul sucar o cence, o vuadagnarês simpri alc:-)
- May 9, 2010 at 3:17 PM


text:
Lis
elezions regjonâls che si son tignudis in Val di Aoste ai 26 e 27 di
Mai a àn confermât ae vuide de Regjon autonome i autonomiscj de
Union Valdôtaine (33,47% dai vôts e 13 elets) che si presentavin in
aleance cun altris dôs formazions di aree autonomiste moderade, o
sei il moviment Stella Alpina (12,25% e 5 elets) e la Fédération
Autonomiste (2,18%). Lis trê formazions adun a àn passât il 47%
dai consens e otignût 18 elets in consei regjonâl. A contindiur la
vitorie e je stade une coalizion formade di partîts progressiscj,
sei di aree autonomiste che statâl, che e à passât di pôc il 40%
dai vôts e otignût 15 conseîrs (Union Valdôtaine Progressiste:
19,21% dai vôts e 7 elets; ALPE: 12,41% e 5 elets; Partît
Democratic: 8,88% e 3 elets). Tra chei altris partîts in corse pes
elezions regjonâls, dome il Movimento 5 Stelle cul 6,62% dai vôts
al à rivât a vê doi conseîrs elets. Il PdL, che al rapresentave
il centri diestre talian, al à cjapât a pene il 4,11% dai consens e
nol à vût nancje un elet.
Font:
Regione Autonoma Valle d’Aosta, 27-28/05/13; Corriere della Sera,
27-28/05/13


text:
Al
è stât liberât ai 7 di Avrîl il militant indipendentist arpitan
Fabrice Dugerdil che al jere stât impresonât ai 28 di Zenâr. La
polizie francese lu veve arestât par vie che su la targhe de sô
machine a jerin simbui identificatîfs de Savoie e che, tant che at
di proteste, al veve refudât di mostrâ la sô cjarte di identitât
francese. La condane a cuasi doi mês e mieç di preson e il
tratament vût di Dugerdil dopo dal arest a àn puartât in tancj di
lôr a pensâ che la sô cundizion e fos chê di un presonîr politic
e no di un citadin comun condanât par infrazions lizeris. Ancje par
chest cuintri de detenzion dal ativist si à vude une significative
mobilitazion ancje a nivel internazionâl.
Font:
Jornalet,
09/04/15


text:
Dopo
dai impegns cjapâts in campagne eletorâl, il guvier britanic al
tache a inviâ i gnûfs procès di devoluzion dai podês, no dome sui
fronts cjalts de Scozie, dal Gales e de Irlande dal Nord, ma ancje
par chel che al rivuarde la Cornualie, piçule nazion celtiche che a
nivel istituzionâl e ven calcolade dome di contee de Ingletiere.
L’acuardi imbastît dal esecutîf vuidât di David Cameron al
previôt il trasferiment al Consei de Cornualie di competencis plui o
mancul fuartis su traspuart public locâl, sanitât e servizis
sociâi, progjets di svilup economic. Il Consei de Cornualie, cu la
oposizion di laburiscj e UKIP, al à dât mandât al so president
John Pollard di firmâ il pat, ma la propueste e lasse malapaiâts i
aministradôrs locâi che ta chescj mês a vevin svilupât un progjet
di devoluzion ben plui larc che il guvier britanic nol à esaminât.
La maiorance dai conseîrs cornics e spere però che chest al sedi
dome il prin pas di un percors che al permeti di incressi il nivel di
autoguvier de Cornualie. Mebyon Kernow, il partît nazionalitari
cornic, si mostre content che il teme dal autoguvier al sedi al ordin
dal dì ancje a Londre, ma al va dilunc a domandâ la nassite di une
Assemblee nazionâl de Cornualie sul model di chê galese in maniere
di garantî a cheste comunitât nazionâl ancje un ricognossiment
istituzionâl specific.
Font:
Mebyon Kernow, 10/07/15;
Cornish Guardian, 14/07/15; BBC, 16/07/15


text:
Bon, martars fat il prin esam, ma nuie di fâ. Al è un esam stupit, i esercizis ae fin a son facii, però si à di statents ae forme, se no al è un pont di mancul. Invezit, lunis, inzegnerie dal software, martars fisiche. Fisiche al è ancje das cuatri dopodimisdì, al sarà un cjalt di no crodi, jo o soi avonde pôc, nuie no, ae fin o soi plui puartât a sperâ tal secont apel, il 15 di Lui o ju di li. I argjentins a son lâts vie par cumò ma samee che a tornin, bon a la fin, a son simpatics, si capin in cualchi mût, jo mi divertissi a doprâ il spagnul... o il lunfardo
, al slang di Bs.As /Buenos Aires. Di martars, o torni un pôc sù, ancje se al sarà ancjemò plui cjalt soredut di gnot. Îr di sere une buine pastesute di pes, cul pes fresc, robis di ristorant e di €€€... invezi pocjis voltis fûr cheste setemane, un pôc pal studi, un pôc par colpe di un videozûc online, robis di vuere, biei di fâ cui amis, magari fevelant cun Skype. Une grande distrazion


text:
Paîs Basc: EA e tache la racuelte di firmis a pro de consultazion
Ai 12 di Otubar Eusko Alkartasuna e à tacât a Bilbo / Bilbao la racuelte di firmis a pro de consultazion popolâr su la normalizazion politiche che il guvier de Comunitât Autonome Basche al veve voie di davuelzi, ma che e je stade proibide dal Tribunâl Costituzionâl spagnûl. L’obietîf al è chel di cjapâ sù uns 50 mil firmis par denunciâ denant dal Tribunâl european pai dirits umans la “incapacitât democratiche dal stât spagnûl”.
Font: Gara, 13/10/08; Món Divers, 13/10/08


text:
Il guvier
federâl rus al à fat bon un decret che al previôt il trasferiment
di 240 milions di rublis aes regjons là che si àn comunitâts
nativis minorizadis che a vivin ancjemò in maniere tradizionâl. I
fonts a coventin massime par sostignî lis formis economichis
tradizionâls, par svilup de culture locâl e de educazion, par
sburtâ la modernizazion dai sistemis di comunicazion e di acès ai
servizis. Lis comunitâts interessadis dal proviodiment a son in
particolâr chês che a vivin intes regjons plui a Nord e in Siberie.
Font:
Finugor, 14/03/13


text:
Le
propueste di leç sul decentrament che e veve jevât une vore di
sperancis, massime framieç des comunitâts minorizadis dal stât
francês, e je stade presentade al consei dai ministris ai 10 di
Avrîl pal vie libare che i permetarà di tacâ il so percors
parlamentâr par deventâ leç. Il test al è stât dividût in trê
parts cun chê di limitâ il risi di jessi boçât par vie dai blocs
trasversâi di oposizion che si àn su lis singulis sezions che lu
formin. La prime part e interven sul gnûf statût des citâts
metropolitanis, o sei lis tredis realtâts urbanis che a passin i 400
mil abitants. La seconde e modifiche lis competencis des regjons e
dai dipartiments, cun chescj ultins che a varan une funzion primarie
intal setôr sociâl e lis primis inta chel economic. La ultime part
e regole invezit lis competencis dai comuns e des comunitâts di
comuns. Di là dal consens che e cjatarà in Parlament, la propueste
di leç e je za stade declarade une delusion des organizazions des
comunitâts minorizadis par vie che no rispuint aes rivendicazions di
unificazion des regjons storichis, tant che la nassite di une
coletivitât teritoriâl basche, e nancje a di une incressite
significative des competencis des regjons e a di une valorizazion des
identitâts e des lenghis regjonâls.
Font:
Le Monde, 10/04/13


text:
Ai 13 di
Mai la comissarie pe lenghe galese Meri Huws e à inviât la prime
inchieste uficiâl sul ûs de lenghe intai servizis sanitariis,
massime chei di prime assistence. L’intindiment al è chel di vê
une fotografie clare de presince dal galês ta chest setôr par mieç
des testemoneancis e des indicazions che a rivaran dai citadins, dai
esperts e dai operadôrs de sanitât. Il cuadri che al vignarà fûr
al coventarà par meti jù un rapuart che in plui di fâ il pont su
la situazion al proponarà lis azions di meti in vore par miorâ il
servizi e garantî i dirits linguistics dai citadins.
Font:
Comisiynyddy y Gymraeg, 13/05/13; BBC, 09/05/13


text:
Topologjie
La topologjie (dal Grêc topos, lûc e logos, sience) e je un ramaç des matematichis che al studie lis propietâts spaziâls e lis deformazions bicontinuis (dôs dimensions) dal spazi.
Topologjie ancje si riferìs a un ogjet matematic in cheste aree. In chest sens, une topologjie e je une famee di insiemits vierts che a contegnin dal insiemit vueit fin al spazi plen. Un spazi che al vedi une topologjie al è un spazi topologjic.
Leibniz al è stât il prin a doprâ il tiermin analysus situs, usât daspò par riferîsi a ce che cumò o clamìn topologjie. Leonhard Euler, tal 1736, al è considerât il prin a produsi lavôrs di nature topologjiche. Il todesc Felix Hausdorff al è tignût tant che pari de topologjie moderne.


text:
domenica 9 novembre 2008
Vin e internet
Ancje tantis bielis iniziativis par difondi une culture dal vin che sedi ancje un art di vivi.
L'Enoteche Italiane che a sedi a Siene torne a proponi il progjet Vin e zovins che us vuei segnalaus. Poi magari si pues partecipà a lis ativitas ancje a distance..
Une piçule considerazion: di varis newsletter di aziendis furlanis di vin cui soi iscrite, nisune nutizie! Tal sens che no rive propit le newsletter... Son mase impegnas a diffondi le culture dal vin in altre maniere...
3 commenti:
- ILfurlanist ha detto...
-
Par fortune che tu sês tu che tu nus informis ;-)
- 9 novembre 2008 14:27
- spirt di vin ha detto...
-
Dipend da cualitat des informazions se son validis...Cumò tu ses sparit ancje tu...
- 11 novembre 2008 09:20
- ILfurlanist ha detto...
-
cumò mi divertìs a rompi i cits ai altris ;-)
- 14 novembre 2008 16:42


text:
domenica 24 maggio 2015
Eurocontest
Zorç no sta a fâ il mataran! Cjale che se ancje tu i disis stupide la Cannuli no ti rispuint! Al è dome un REX B/N chel li… migo il telescherm intercomunicant di Orwell in 1984!
Usgnot e je une biele serade parcè che i vecjos a son lâts a durmî e jo e gno cusin o podìn viodi bessôi la tele. Tal fogolâr si sint ancjemò l’odôr de polente e la tv e je une novitât di pôcs mês.
Mi plâs vignî a Selvucis te cjase coloniche dai miei parincj ma vuê jo e Zorç o vin scugnût scjampâ vie di Lino barbîr che, cuant che al rive ca cul so motorinat, al ûl taiâ i cjavei a ducj… a scugjele! Posisa! Par chel o sin scjampâts sul toblât.
Bon. Alore usgnot al è il Festival de Cjançon Europeane edizion 1974 e o sin devant dal scherm.
Pe Italie e je la “Mezzochilo”, come che le clame simpri lui, Lino barbîr… Mezzochilo=cinque etti.
Nô o tignìn pe cjantante de massele cuadrade che però no a fat i conts cu la modernitât! Un gnûf aiar al sofle di setentrion. A son i svedês ABBA che a fasin la part dal leon cu la lôr WATERLOO, la storie di une fantate vinte in amôr come Napoleon apont a Waterloo…
Ce bielis che a son lis cjantantis Agnetha e Annifrid… plui tart a vignaran definidis i cûi plui biei dal mont!
Al è biel sintî cjantâ in variis lenghis ancje se no si capìs nie ma dutcâs nô o sin patrioti e o tignìn pe Mezzochilo, insome… o cjapìn l’Eurofestival come une competizion sportive e cussì, cuant che lis votazions a rivin insom, o sin une vore rabiâts. Prins i ABBA cul lôr pop/rock e seconde la Cinquetti…
2015
Ustiment… mi soi indurmidît devant de television cjalant propit l’Eurofestival… o ai vût un insium che mi sameave cussì vêr e o soi… tornât indaûr intal timp a la primevere dal 1974.
Il mont al è cambiât une vore tra votos cui telefonins e republichis de ex Jugoslavie e de ex URSS che a partecipin a la gare e ducj a cjantâ par inglês e dopo… adiudiudiudiudiudiu… ce ti viodio? Une femine cu la barbe?
di Checo Tam
Etichetis: Checo Tam, Contis, Famei, Gjenar ironic, Gjenar sociâl
sabato 16 maggio 2015
Partît e balon
L’alenadôr nol saveve ce fâ. Ricuperâ Gadocha infortunât o meti Bula? Inserî il fluidificant Kmiecik o lassâ Kapka? E Ostafinski? Ma cemût? Meti lui e no Gorgon? E Lato? Cemût si podevial lassâ in bancjine Lato par meti Chojnackl? Al jere un suicidi calcistic! Epûr al scugnive ubidî a lis diretivis di partît. Al veve di meti ce che i leve ben a lôr.
“Se tu i tegnis a la bancjine tu âs di fâ ce che ti dîs jo” i diseve il President de Federazion. “E je une partide impuartante chê cu la Italie… no podìn permetisi di pierdi… o vin di cualificâsi pai Europeans…”
E cussì l’alenadôr Casimiro Gorski al jere dismontât de sô 124 Polski FIAT ta chê frede matine di Unvier par fâ la ramanzine ai siei prime dal grant incuintri…
“No vês di vê pôre… ju vin za batûts une volte, propit ai mondiâi di Gjermanie, dulà che o sin rivâts prime dal Brasîl… visaitsi che o vês intor la maie cu la blancje acuile di Polonie e il ros dal sanc dai nestris muarts… visaitsi di Jan Sobiesky…”
Ma intant che al cjacarave si inacuarzeve za di vê pierdût, cun chê scuadre. Lato, cu la maie numar 15 sui zenoi, lu cjalave cuntun cidinôr che al jere une domande, e Chojnackl, fi di un dal partît, - e no dome lui - a vevin tai voi za i gôi cjapâts. Tal miêç dal campo i talians a varessin fat ce che a volevin, inutil sperâ.
Casimiro al porconâ, ma cence nominâ il partît. No i deve fastidi scugnî fâ ce che a volevin lôr. No. Ce che i devi plui fastidi nol jere il comunism, ma il fat che chel comunism, di balon, no 'nt capive un boro!
di Milio dai cjans
Publicât di gelo stellato a lis 00:18:00 12 coments
Etichetis: Contis, Gjenar ironic, Gjenar storic, Milio dai cjans
mercoledì 13 maggio 2015
Il prin amôr
Cristoful al leve dutis lis buinoris tal parc, si sentave simpri sot de frescje ombrene di un vieri carobolâr. Daspò pensionât, si lu viodeve plui cuiet e disfrutant a timp plen di cheste gnove tape, di fat si dedicave di plui al plasê de leture. A cjase sô, i libris a ocupavin variis scansiis e ogni matine si puartave un cun lui. La trancuilitât dal boscut i permeteve di tornâ a rimetisi dentri di une storie, dantji la pussibilitât di scjampâ des sfidis che al proponeve il cuotidian. Une dì al montà sore une cjadree par ritirâ un volum de scansie adalt. In chel moment un pacut i colâ ai siei pîts, lu alçà… I ricuarts si folcjarin inte sô ment…
… - Lene… -, - Cris… - A jerin Madalene e Cristoful. In chest mût e cence pôre, i doi zovins si clamavin cui diminutîfs, intant che fasevin l’ultin toc di strade, prin di rivâ ae scuele elementâr dal paîs. Par moments si tignivin par man, di bot e come che e fos une cjarece, lui i deve une tiradute aes lungjis strecis, disarmantji il nastri blanc che al formave un laç, ancjetant lizere e sutîl e jere la stice di jê, tal mintri e tornave a fâsi il floc. E cjapâts des mans a rivavin ae scuele tal moment de tierce e ultime scampanelade, daspò si sieravin lis puartis di acès.
La vuere e jere finide. A stavin gustant cuant che i paris di Cristoful a tirarin fûr il teme de emigrazion, a saressin lâts in Argjentine, come simpri i plui grancj a decidevin. Cristoful al pensâ a Madalene, al volè fevelâ di ce che al sintive par jê, ma la mari cjapant la peraule e disè: - tu viodarâs, tu viodarâs robis gnovis, tu varàs gnûfs amîs, o viazarin cu la nâf! -. Pai paris, la cuistion si concludeve li. Pal frut in cambi no. La sô muse e cjapà une espression di abandon, al sintive che saressin vignûts dîs sfadiôs cun sensazions di pierditis. Zuiant e imitant i grancj si jerin metûts “a morosâ”, al jere come fâ des provis intune opare di teatri, par vê une vite future parie.
Moments prin de partence Lene i de un pacut involuçât e leât cuntune curdele blancje, la stesse dal floc che i leave lis lungjis strecis. La famee e viazà, e rivà a Buenos Aires, e transità par diferents puescj, si trasferirin in diviersis cjasis, fintremai che Cristoful al cjatà il so puest in cheste cosmopolite citât. Dal pacut di Lene si jerin pierdudis lis olmis, fintant che e rivà chê buinore…
… cuant che Cristoful al rivà al parc, emozionât al ricuardà la blancje curdele che tantis voltis al veve slaçade… e le slaçà di gnûf, al discartossà il pacut, il titul lu comovè, al jere: “Dai Apenins aes Andis”. Al restà imbacuchît cjalant la cuviertine colôr vert scûr cun letaris doradis. Un vêl di gramece i cuvierzeve la cjalade, a stents, si e no, si lu sintive dî: - Lene, Lene –
Al vierzè il libri: jenfri lis sôs pagjinis al cjatà une flôr; il timp le veve secjade, ma inmò e profumave.
di Galliano di Buenos Aires
Etichetis: Contis, Galliano di Buenos Aires, Gjenar romantic
lunedì 4 maggio 2015
Conversions
Sauli al cjavalcave su la vie di Dimasq daspò vê sistemât la cuistion intun vilaç dulà che e stave cjapant pît une strane clape di int che no oreve savê di sacrificâ al Imperadôr. A crodevin intun sôl Diu, come i Ebreus, ma a sustignivin che chest Diu si fos manifestât in Tiere e al fos muart su la crôs cualchi an prime. Ancje Sauli al jere ebreu ma al jere ancje citadin roman e, ta chês regjons alì, jentradis di trê secui inte orbite elenistiche, si fevelave soredut grêc, e aramaic, lenghis che lui al saveve ben, oltri a cualchi rudiment latin.
A un ciert pont une grande lûs e comparì intal cîl e si sbassà a cualchi metri parsore di lui e dal so cjaval. La bestie, spaventantsi pal meracul, e butà jù intal polvar il so paron. Alore, dut macolât, Sauli al sintì une vôs che i disè par grêc: “Sauli, ce âstu di perseguitâmi? Lasse sta chei puars! Lasse che a vivedin in pâs! Tu sâs cui che a son!!!”
E jere une vôs imperiose, tremende e lui al tramà di pôre al sintîle. Al capì ce che e oreve disi… al jere il Signôr che i ordenave di lassâ in pâs i Cristians… anzi, te sô ment di bot e jere deventade madure la idee che lui, invezit di torturâ chei puars, di chel moment ju varès judâts. Intant la lûs e jere sparide dal dut. Diu di jere manifestât in dute la so potence! Al jere tornât tal so Ream celest!
Dentri de crononâf Axil e Jordin a stavin fasint il pont de situazion, fevelant tra lôr par globish: a stavin tornant tal an 2555. Axil al disè al so compagn: “Sino sigûrs che le vedi capide? No sai se il grêc che o ai doprât par spaurîlu al jere trop coret…”
“No sta vê pôre, Axil, al jere coret… magari la pronuncie e jere un tic foreste par lui ma… no jerie la vôs di Diu?”
di Checo Tam
Etichetis: Checo Tam, Contis, Famei, Gjenar fantasience
sabato 2 maggio 2015
Mi ven di reading cun l'ostîr
Us segnalìn che il vuestri Ostîr al va ator a sparniçâ il verp de Ostarie e des Contis.
Dopo jessi stât a Tumieç, cualchi timp fa, in gracie dal lavôr che e stâ fasint la organizazion dal Premi Sant Simon, soredut di di Carlo Tolazzi e Walter Tomada, ve chi un altri apontament cun il lavôr che al è jentrât inte schirie dai finaliscj inte edizion dal Premi dal an passât, par cjacarâ di narative, di contis, di furlan e di ce che al ven.
Cun di plui, se cualchidun al à voie di jessi stiçât a savent di plui, ve chi che o podês cjatâ il bant di Concors par chest an (scjadince 30 di Jugn), e ve chi che o podês lei Anin, une conte che e fâs part di chel lavôr, Spieli cence bramis, une altre, e ancje Gusto, une altre conte, che no je di su cheste Ostarie, ma che la cjatais sul Salvadeat, il blog par furlan dal vuestri Ostîr.
E viodeit di plasê la nestre pagjine dal muselibri, se no lu vês inmò fat.
E sicome o seis de Ostarie, ven a stâi, di famee, us lassi ancje, par gust, il dissen che al faseve di spali par peâ dutis lis contis di famee dal progjet... la mê acuile gjenealogjiche.
Etichetis: Contecurte, Contis dal Ostîr, Gnovis, Ostîr, Raffaele Serafini
Iscriviti a: Coments al post (Atom)


text:
Il zîr de pagjine a nol è un anel: si tache e si rive in puescj diferents. Il toc di che pagjine chi al è di Vilac (A) a Glemone.
Par chist al covente un mût par lâ fra i doi puescj; chel ca vin sielt pe comoditât al è il tren bande l'Austrie, cusì di podê fâ dut la tornade indaûr in bici, lant di rive sù di Vilac a Cocau, plui e mancul 35 km e scuasit dut di rive jù fin ale fin.
I puescj li che a si pues cjapâ il tren a son:
⚫ Udin – Stazion, Viâl Europe Unide. Ore 7:00, partî 7:14. Presit 13.00€ + 3.50€;
⚫ Glemone – Stazion, Viâl Rome. Ore 7:20, partî 7:32. Presit 11.00€ + 3.50€
rivant a
⚫ Villach Hbf – Stazion centrâl, Bahnhofplatz. Ore 8:55.
I presits scrits parsore a son cjolts dal listin de viarte 2016. Di savê, pai grups cun plui di 6 di lôr al è un scont dal 20%. 3.50€ in plui a son pe bici e a son par dut il dì. Il biliet a si cjol sul tren.
Par savê di plui: sît Micotra, i documents cun oraris e presits.
Lâts jù dal tren e montâts sù in bici e tache la pedalade: il zîr a nol è par nuie dificil, a no son mûrs, lis rivis sù a lis puedin fâ ducj, ancje chel che a nol vâ in bici ducj i dîs.
Par chist a si po dividi il zîr in tancj tocs e chei chi a son i puescj lì che a si po fermisi:
Vilac – Tarvis: ↑ 250 m; → 35 km; 2:30 hh:mm;
Tarvis – Pontebe: ↓ 190 m; → 26 km; 1:30 hh:mm;
Pontebe – Cjargne: ↓ 310 m; → 28 km; 1:30 hh:mm;
Cjargne – Glemone: ↓ 50 m; → 16 km; 0:45 hh:mm;
Lis fermadis a son ta lis citâts cu lis stazions; i timps metûts a valin se un al va simpri vie ator i 10-15 km/h. In chist mût dut il timp che al covente al è 6:15 hh:mm.
Ancje se dilunc il zîr a son puescj dulà fermâsi, comedâ la bici, mangjà - come a Ugovize e Scluse - al è miôr puartâsi daûr cualchi imprest: un russac cun dentri un pâr di vistîts, mangjâ e bevi, alc par comedâ.
Il zîr su l'Alpe Adria al tache te citât di Vilac/Villach (A) a li de stazion dai trenos, te place Bahnhof.
In pôcs centenârs di metris a si rive te place maiôr e po sul Flump Drau, ca si côr in bande dilunc pistis pes bicis fin a tramai ca si zonte cul Flump Gail.
Lant indenant a son piçulis rivis sù e jù su stradelis - ma nuje di ce - ca fasin passâ par puescj ca no si po smenteâ. Di visâsi il recint dai Highlander, ca si passe a flanc.
Di gnûf su piste pes bicis e a tache le rive sù bande il cunfin di Thöl/Coccau, cuasi dut ca nol tire sù mase. Si reste simpri tal bosc, ancje se a si viodin di stes i monts des Alps, come il grup dal Màngart e il roiut Slizza, l'unic roiut talian cal rive al Danubio.
Dongje ae fin dal toc in Austrie a si viôt il pas de autostrade, il pasaç da un stât a chel altri. Chi a je une de rivis sù di dut il zîr: si passe il pas propite adalt, lant su par tonants e curvis. Ancje se non tire su, pensànt ancje ad atris zîrs, al mene rispét a chei atris tocs.
Si viôt ca si pase de Austrie al Italie cuant ca tache le rive ju su le piste pe bicis, cui segnâi par talian e dome peçs atôr sint tal Bocs di Tavîs.
Dongje di Cocau a je un atre rive su dilùnc strade sfaltate di paîs. Lant indenant fin a Cjamparòs a son atris, ma piçulis e ca no tîrin su: prime ca fós une piste pes bicis a ere une ferade.
El zîr par navigatôr al à un disviament dal Alpe Adria cal pase pâr Tarvîs, lì ca si fermisi e cjôli alc. Si torne subìte ale piste pes bicis, lant vie pi e mancùl in plan bande Cjamparòs e pasant a Nord dal Mont di Lussari.
Chei puescj chi a son propite a puest pe mountain bike: di Tarvîs al tache el zîr all mountain Tarvîs - Lacs di Fusine - Rifugjo Zacchi. Lant ju si rive a Cjamparòs, cun atôr puescj stupens come le Val dal Bartul e el Mont di Lussari, li ca pâsin i zîrs Cjamparòs - Mont di Acomizza, Val dal Bartul - Feistritz a.d. Gail - Mont di Acomizza, Val dal Bartul - Mont di Ochsenstand e Val di Saisare - Mont di Lussari.
Lì ca si slargje le Val Canal si pase in bande di Malborghet e le so valade; un ambient di fa pore, i puescj e les viodûdis dal zîr di doi dîs: Malborghet - Ciurciule - Malghe Cucco. El toc te Val Canâl a Canâl dal Fiêr a l'è el stes che tal zîr Dogne - Saisare - Alpe Adria.
Chei puescj chi des Juliis a son un toc dal ConTOUR FVG ca no si po saltà, pasant chi te cuarte zornade e le cuinte zornade.
Pasât el paîs di Cjamparòs e tache le vere rive ju, fin ale fìn. Si va indenant pe Val Canâl dilunc le vecje ferade, cun atôr les Valadis Riûl dal Lâc, Bartul, Saisare, Malborghet e les cimis dal grup dal Jôf.
Di no piardi el Bosc di Tarvîs, cal è dilunc fûr dutis les valadis apene dîtis cun i soi 24'000 etars, le pi grande foreste d'Italie. Dentri dut ce cal po sedi come lens e bestis.
A Pontebe si pase de Val Canâl a le Val Canal dal Fier, lant alore bande Sud ma no pi tal font de valade ma stant adalt e viodìnt cusì tantis bielis robis: al tache un dai tocs miôr. Une serie di panoramas, galarîs e vecjos puints de ferade, lì ca si viôt el flump di sot.
Te place a Pontebe a si visîsi cal tache el zîr lì ca si pedale, cjamìne, rimpìne e si duâr adalt Pontebe - Cason di Lance - Crete di Aip.
A si visîsi les cjadudis di aghe dilunc le piste pes bicis, miôr di dûtis che di Pietraforata, a mieç fra Dogne e Scluse. Di no piardi, un voli al Jôf di Montâs dal puint disore Dogne.
Chei panoramas chi a son ancjemò miôr dai puescj lì ca si và cul zîr di doi dîs Dogne - Mont di Agâr - Siele Bielìga.
Pasade Scluse a si va indenant di rive ju e si pase parsore de aghe di Vilegnove - ca si po rivà lant ju de piste. Di fûr une galarie un atri puint de ferade parsore el Fele, pasât chel le piste e tache a sta dilunc le Pontebane, stant simpri lontan. Chel puest chi al è ancje el colegament fra Cividât e les Juliis te cuarte zornade dal ConTOUR FVG.
In pôs chilometros si rive a Resiute, lì ca si po fermasi a mangjà. Lì a finìs el prin toc su le ciclabile, amancus fin al 15 di Mai, 2016.
Si pase pal centri dal paîs par là su le statâl. Un km su le Pontebane: ancje se son machinis su le strade, chiste a je cusì largje ca no son fastidis.
Une svolte a çampe a dîs ca si è dongje di Mueç: lì si çape a drete, pasant el puint sul Fele e rivant a Mueç di bas, lì cal tache el zîr di doi dîs Mueç - Rifugjo Vualt.
Apene jentrâs si svolte a çampe, lant indenant su une stradele, dilunc fûr el flump e di che atre bande de statâl. Al paîs di Cjampiûl si pase dal sfaltât ale strade blancje, ben tignude e ca ducj a puedin fa.
In pôs minûs si rive al Puint di Cjargne, li ca si dividin le Cjargnis da lis Juliis. Si pase di gnûf el flump, tornant ale bande Est de valade e al paîs di Cjargne. Si jentre dentri, pasant in bande de stazion dai trenos. Lant fûs si salte ancjemò le statâl lant vie su strade blancje.
Cusì si rive a Puartis. Pôs centenârs di metros su le Pontebane e di gnûf fûr, su sfaltât par Puartis Vecje.
Un'atre vote su le Pontebane, juste par traviarsâle e jentrâ in Vençon.
A si scuén fermasi te citât storiche di Vençon. A je di viodi le catedrâl, cu le so legende, le glesie des mummis, el batisteri e le place. Lant fûr si torne ale piste pes bicis, finide di pôc, lant vie in plan tai boscs fin ai Riûi Blancs - pont lì ca si viôt el gravâr de Siele di Ledis, lì ca tache le rive ju dal zîr Riûi Blancs - Casere Ungarine - Vençonasse.
Une piçule rampute e po l'ultin toc di rive ju dal zîr, de bande Ovest dal Mont di Cumieli. Chist a si po pasalu ancje a Est par un toc cal tire su par strade blancje, part dal zîr di doi dîs: Riûi Blancs - Casere Ungarine - Vençonasse. Suíbte si rive a Glemone, cun parsore el Mont di Cuarnan, ca si fâs in bici cul zîr Glemone - Malghe Cuarnan - Siele di Foredôr.
Lì di une svolte a çampe si jes de piste pes bicis, rivant al sfaltât e lant vie dres e in plan, rivant ale stazion dai trenos di Glemone, fin dal zîr.
El zîr al è lunc, in dut, 104 km, pi che atri di rive ju e cun pi e mancul cun 500 m di rive su, in Austrie, rivant in Italie.
Si pedale cuasi dut di lunc le piste pes bicis, ce cal vanze al è su strade blancje buine e cualchi tocùt su statâl, ma di stès largje e cence fastidis par chei in bici.
El fat che el zîr al è sempliç, lì cal è, in numar di paîs ca si pâsin - dentri o in bande, a fasin si che si po fa el zîr ale viarte, d'astât e d'autun. Co le fature e le dificoltât son bas, ducj a rivin a fa el zîr.
MTBFriuli al dîs grasie, prime di dut, ale sezion CAI di Tresesin pe organizazion e ale sezion ÖAV di Vilac par sedi vigûs e ve fat di guide in Austrie.
Un biel grasie a Daniele, Jessica, Emi, Raffaella, Carlo, Lorenzo, Catia, Luca, Dario, Antonio, Silvia, Christina e Wolfgang pe pedalade e pe ridadis di lunc le gite.


text:
Daûr
dai risultâts di une ricercje comissionade di Údarás na
Gaeltachta, la agjenzie statâl che si ocupe dal svilup dal
Gaeltacht,
o sei des areis de Republiche de Irlande là che il gaelic al è
ancjemò fevelât in maniere significative, tal zîr di une disine di
agns l’irlandês al riscje di no jessi plui la prime lenghe nancje
ta chestis areis. Cun di fat, za in dì di vuê, dome in 21 des 155
circoscrizions che a formin il Gaeltacht
l’irlandês al è fevelât ogni dì di plui dal 67% de popolazion.
Chel dal doi tierçs al è considerât il soiâr fondamentâl par che
une comunitât e mantegni vive une lenghe. La gnove e je stade
comentade cun preocupazion ancje dal comissari pe lenghe irlandese,
Rónán Ó Domhnaill, che al à domandât un intervent plui fuart de
bande dal stât sei sul plan normatîf, sei cul sigurâ che ducj i
funzionaris publics che a operin ta chestis comunitâts a davuelzin
la lôr ativitât par gaelic.
Font:
RTE,
29/05/15;
BBC, 29/05/15


text:
Ai 17 di Dicembar, cui vôts a pro dai socialiscj e de Chunta Aragonesista, la Assemblee regjonâl aragonese e à fate buine la leç su lis lenghis propriis dal Aragon. Pe prime volte, duncje, a vegnin ricognossudis tant che lenghis propriis il catalan, intal teritori de cussì clamade Franja de Ponent, e l’aragonês, inte aree pirenaiche. Il test al previôt che chestis dôs lenghis a puedin jessi insegnadis intes scuelis, ma dome se e je la domande de bande dai gjenitôrs. Cun di plui a son previodûts dai dirits minims intal ûs des dôs lenghis intai rapuarts cu la aministrazion publiche. La Chunta Aragonesista e à decidût di votâ la leç, ancje se le calcole pôc ambiziose, par garantî almancul un pont di partence inte direzion di un plen ricognossiment dai dirits linguistics intal Aragon. I popolârs e il Partit Aragonès a àn votât cuintri de leç par vie che a disin che la lenghe fevelade inte Franja de Ponent no sarès catalan. Izquierda Unida, invezit, e à votât cuintri de leç par vie che no si ricognòs la uficialitât des dôs lenghis.
Daspò di 32 dîs di siopar de fam, la ativiste saharawi pai dirits umans Aminatu Haidar e à podût tornâ a cjase sô, inte citât di El-Aaiún, cence condizions. Ai 13 di Novembar, intant che e tornave dai Stâts Unîts, la femine e jere stade blocade des autoritâts marochinis intal aeropuart de capitâl saharawi e, daspò che i jere stât secuestrât il passepuart, e jere stade imbarcjade a fuarce suntun avion par Lanzarote, intes isulis Canariis. Achì, lis autoritâts spagnolis, prime le vevin obleade a passâ la frontiere e po i vevin impedît di tornâ a imbarcjâsi parcè che no veve il passepuart. Dut câs, Aminatu Haidar no si à fate spaurî e par podê tornâ a cjase sô e à inviât un siopar de fam denunciant il compuartament des autoritâts marochinis e di chês spagnolis. Pes autoritâts marochinis la decision di fâle tornâ a cjase e je stade cjapade dome par resons umanitariis, ma pe comunitât saharawi e je stade une vitorie impuartante. Il câs di Aminatu Haidar e à tornât a puartâ la cuestion saharawi ae atenzion internazionâl, creant no pôcs problemis al Maroc che di passe trente agns al ocupe in maniere ilegâl il Sahara Ocidentâl e che al va dilunc a reprimi cun violence la resistence saharawi. I ultins episodis di violence si àn vûts propit cuant che Aminatu Haidar e je rivade a El-Aaiún: cun di fat, la polizie e à reprimût cun fuarce lis manifestazions di fieste dai saharawi che a jerin lâts in strade par saludâ la militante tornade a cjase.
Dopo di doi agns di lavôr al è stât presentât il prin dizionari enciclopedic galizian su lis gnovis tecnologjiis (Digatic). La opare e diven dal lavôr unitari de Associazion dai inzegnîrs des telecomunicazions de Galizie cul guvier galizian. La publicazion e met adun plui di cuatri mil tiermins e e à domandât un investiment di sù par jù 180 mil euros. Dongje de publicazion su cjarte, il lavôr al è ancje disponibil in rêt (ta cheste direzion) . Pal Osservatori su la lenghe galiziane cuasi la metât dai zovins tra i 15 e i 24 agns e declare di doprâ imprescj tecnologjics par galizian.
Al è a disposizion su la rêt (ta cheste direzion) il lavôr di regjistrazion fat dal linguist William Doegen intes areis gaelichis de Irlande a cjaval tra il 1928 e il 1931. Il studiôs todesc al veve regjistrât contis popolârs, preieris, cjançons, detulis e piçulis frasis che a rapresentin une testemoneance vive dai dialets gaelics fevelâts ator pe Irlande. Si trate di documents audio impuartants par vie che a permetin di scoltâ varietâts che cumò a son raris o fintremai sparidis. Lis regjistrazions, che a son presentadis cun ducj i dâts su lis intervistis, a vevin interessât 137 irlandês marilenghe di 17 conteis diferentis. Il materiâl al rapresente une risorse impuartante sei par cui che al studie la lenghe, sei par cui che al è interessât ae Irlande e ae sô culture.
Ai 14 di Dicembar la assemblee de Vojvodine e à fat bon il so gnûf Statût di autonomie, daspò che, dôs setemanis prime, il test al veve vût il vie libare dal Parlament serp. Par che il Statût al jentri in vore, duncje, e mancje dome la publicazion su la gazete uficiâl. La gnove cjarte statutarie e ricognòs plui competencis aes istituzions de Vojvodine, ancje se mancul di chês che a domandavin i partîts regjonaliscj e i rapresentants de comunitât ongjarese, che e rapresente la minorance principâl de regjon.
A son stâts plui o mancul 200 mil i citadins che a àn partecipât al referendum su la indipendence che si è davuelt ai 13 di Dicembar in 166 comuns de Catalogne. I sì pe indipendence a àn sfiliât il 95% dai vôts, ma la partecipazion medie al referendum e je stade tor dal 30%. Dome in trê comuns la partecipazion e je stade sot dal 20%, il risultât plui bas si lu à vût a Rosas dulà che al è lât a votâ dome il 10,44% dai citadins. In cualchi comun, invezit, la partecipazion e à passât il 90%. Intal comun plui popolôs – chel di Sant Cugat del Vallès – al è lât a votâ il 25,48% di chei che a ‘nt vevin dirit. No son stâts pôcs i comuns là che il numar dai votants al è stât plui alt di chel che si à vût in votazions uficiâls tant che chês europeanis o chê dal 2006 pal Statût. Il coordenament che al à organizât il referendum si à declarât sodisfat pe rispueste dai citadins dal moment che si à di tignî cont che la votazion no veve valôr uficiâl, che e veve cjatât pôc spazi su la stampe e che la part logjistiche e jere dute su lis spalis di volontaris. La adesion e je stade plui alte – al à spiegât un dai referents dal coordenament, Uriel Bertran – ta chei comuns là che si à podût lavorâ in condizions similârs a chês che si àn in ocasion di votazions istituzionâls. I responsabii dal coordenament a àn declarât che a laran indenant cu la organizazion dal referendum in altris comuns e che, par mieç di une leç di iniziative popolâr, a domandaran che il referendum su la indipendence si puedi davuelzi in maniere uficiâl in dute la Catalogne ai 25 di Avrîl dal 2010. La iniziative referendarie, di là des declarazions, no à vût masse poie dai partîts nazionaliscj catalans, e je stade ignorade dai socialiscj e contrastade cun fuarce dai popolârs. In mert ae propueste di un referendum uficiâl in dute la Catalogne, ancje i dirigjents di CiU e ERC si son declarâts contraris, almancul par cumò.
Font: VilaWeb, 13-14/12/09; Gara, 14/12/09; El País, 14/12/09
Il ministri francês pe imigrazion, pe integrazion e pe identitât, Éric Besson, al à declarât che il guvier di Parîs nol intint presentâ une leç su lis lenghis regjonâls. A vegnin cussì smentidis lis promessis fatis indenant de ex ministre pe culture, Christine Albanel, e dal stes president Nicolás Sarkozy. Besson, tal rispuindi a di une interogazion fate indenant di une deputade socialiste ocitane, al à dite che la suaze legjislative in vore cumò no permet di imbastî une vere leç su lis lenghis regjonâls, massime par vie che e larès cuintri dal principi di “indivisibilitât de Republiche”. Par altri, la rispueste e rive un pâr di setemanis dopo che un trop di parlamentârs dal partît di guvier (UMP) al à fat savê di jessi pront a preparâ une leç su lis lenghis minoritariis.
Cuasi siet agns dopo di sierade di Egunkaria, la Audiencia Nacional spagnole e à inviât il procès cuintri di cinc dirigjents dal prin cuotidian in lenghe basche. Par ducj e cinc e je la acuse di partecipazion a “organizazion teroriste” e la domande di 14 agns di preson. In pratiche, la acuse e je che la organizazion armade basche ETA e partecipàs al finanziament dal gjornâl e e decidès la sô linie editoriâl. La mancjance di cualsisei prove par poiâ cheste tesi e veve puartât fintremai la publiche acuse a domandâ di archiviâ il procediment. Chel istès, i magjistrâts de Audiencia Nacional a àn decidût lâ indenant. La vicende si veve inviade ancjemò intal 2001 di une inchieste coordenade dal judiç Juan del Olmo e, intal 2003, e veve puartât a sierâ il cuotidian e à arestâ une disine di personis leadis al gjornâl. Diviers di lôr a vevin denunciât torturis dopo dal arest. La vicende e il pês sociâl e culturâl dai arestâts a vevin puartât a grandis manifestazions di proteste ancje fûr dal Paîs Basc.
La cort costituzionâl turche e à decidût di meti fûr leç il Partît de Societât Democratiche (DTP, Demokratik Toplum Partisi), il moviment di riferiment de comunitât curde che e vîf intal stât turc. La decision – al à spiegât il president dal tribunâl, Hasim Kilic – e je stade cjapade parcè che il DTP al sarès deventât “un pont di riferiment pes ativitâts cuintri de integritât dal paîs” par vie dai siei leams cul PKK (il Partît dai Lavoradôrs dal Kurdistan, che za di agns al è fûr leç).
Il DTP, che intes ultimis elezions al veve otignût doi milions e mieç di vôts, al conte 21 rapresentants intal Parlament turc e, intant des elezions aministrativis dai 29 di Març, al à vinçût in cuasi un centenâr di comuns de regjon curde.
La sentence e previôt ancje che 37 dai dirigjents dal Partît de Societât Democratiche, a tacâ dal so president Ahmet Türk, no podaran davuelzi nissune ativitât politiche pai prossims cinc agns. Il tribunâl costituzionâl al à ancje ordenât il secuestri di ducj i conts bancjaris dal moviment.
I deputâts dal DTP a àn decidût di bandonâ il Parlament turc dal moment che, denant di cheste sentence, nol à plui nissun valôr restâ alì. Cun di plui, ta cheste maniere, a varessin di davuelzisi gnovis elezions intes circoscrizions là che a jerin stâts elets.
Nol è tant che il DTP al veve fat indenant une propueste par risolvi in maniere pacifiche il conflit che di agns al met cuintri Turchie e Kurdistan. Une propueste che e previodeve une autogjestion de aree curde, ma cence rivâ ae indipendence. “Il nestri obietîf al è risolvi il conflit – al à dite il president dal DTP – e par trop che nus impedissin di fâ politiche o larìn dilunc cu la nestre lote democratiche”. In mert ai rapuarts cul PKK, i rapresentants curdis a àn spiegât che il PKK nol rapresente la cause dal conflit, ma une sô consecuence e che no si pues lassâlu fûr dal procès pe soluzion democratiche dal conflit.
Prime dal DTP, la cort costituzionâl turche e veve za metût fûr leç altris cuatri partîts curdis (HEP, DEP, OZDEP, e HADEP), intant che un altri al veve sielzût di disfâsi par vie dai proviodiments judiziaris metûts in at cuintri di lui.
Denant de decision dal tribunâl costituzionâl turc, la presidence svedese de Union Europeane e à pandût la sô preocupazion pal episodi e e à fat savê che e intint stâi daûr ae situazion de Turchie. Intant intes citâts dal Kurdistan a son sclopâts scuintris tra manifestants e polizie. I moments di tension plui alte si ju à vûts a Hakkari, Van e Diyarbakir.
Ancje dai rapresentants de diaspore curde intal stât talian si à jevât l’apel ae opinion publiche europeane “par che no lassi di bessôl il popul dal Kurdistan e par che e fasi sintî la sô vôs par sburtâ la Turchie a rispietâ lis minorancis”.
La ultime operazion di polizie ordenade dal judiç Fernando Grande-Marlaska e à colpît passe une trentine di zovins indipendentiscj bascs. La acuse cuintri di lôr e je chê di jessi membris di Segi, la organizazion zovanîl de çampe indipendentiste basche, che e je stade metude fûr leç intal stât spagnûl compagn di dutis lis associazions leadis ae ezkerra abertzale. Cun cheste ultime ondade di arescj, si rive a di un totâl di passe 760 presonîrs bascs, ven a dî la cifre plui alte mai vude daspò de muart di Franco. Cun di fat, par cjatâ un numar cussì grues di bascs impresonâts si à di tornâ indaûr fin al 1969 cu la proclamazion dal stât di ecezion. In dì di vuê, a son 165 i bascs che si cjatin intes presons francesis e cuasi 600 chei dispierdûts intes presons dal stât spagnûl. Ancje diviers dai zovins arestâts ta cheste ultime ondade repressive a àn denunciât di vê patît torturis intant dal periodi di incomunicazion.
Regjiscj e produtôrs presints ae prime edizion de Mostre dal Cine, che si è tignude a Udin dai 25 ai 28 di Novembar, a àn pandût il lôr entusiasim pe iniziative e le àn calcolade tant che une ocasion impuartante pal cine des nazions europeanis cence stât, massime par inviâ une relazion continuative tra autôrs, realtâts produtivis e distributivis di chestis comunitâts di maniere di fâ sintî di plui il lôr pês a nivel european. I ospits a àn domandât che la Mostre dal Cine di Udin e deventi un pont di riferiment fis pes cinematografiis europeanis che a doprin lis lenghis des nazions cence stât. I regjiscj e i produtôrs che a vignivin de Galizie, dal Paîs Basc, de Catalogne, de Ocitanie, dal Gales e de Bretagne, si son cjatâts cui organizadôrs dal festival ancje par discuti su lis problematichis leadis ae produzion, al jutori economic e ae difusion dai lôr films: plui indenant i ponts di fonde di cheste discussion a saran metûts adun intun document. Tra lis altris, si domande une atenzion e une poie plui grande pal cine intes lenghis minorizadis de bande dai diviers stâts e de Union Europeane. In ocasion dal festival al è ancje vignût fûr il numar 8 de riviste di cine par furlan “Segnâi di lûs” publicât dal CEC.
Ai 30 di Novembar, il Parlament serp al à fat bon cuntun vôt trasversâl il gnûf Statût di autonomie de Vojvodine. Par jentrâ in vore, il test al varà cumò di jessi fat bon ancje de assemblee di cheste regjon e publicât po su la gazete uficiâl. Se no si varan sorpresis, duncje, il percors istituzionâl al varès di sierâsi tor de metât di Dicembar. Il Statût gnûf al ricognòs plui autonomie ae regjon ancje se no dute chê che a domandavin i partîts regjonaliscj e i rapresentants de comunitât ongjarese, che e rapresente la minorance principâl de Vojvodine. Pal president de Assemblee regjonâl, Sandor Egeresi, ancje lui membri de minorance ongjarese, cun chest Statût la Vojvodine e podarà difindi miôr la sô identitât, svilupâ miôr lis sôs capacitâts economichis e integrâsi miôr inte suaze europeane.
Il grup Foro Peinador al à inviât une gnove campagne par sburtâ l’ûs dal galizian intes etichetis dai prodots vinicui de Galizie. In dì di vuê, 170 des 430 impresis dal setôr a etichetin i lôr prodots par galizian, ma al somee che la identificazion dal prodot cul so teritori e cjapi za dentri l’80% de produzion vitivinicule de Galizie. La campagne inviade e à chê di fâ cressi inmò di plui la presince de lenghe proprie ta chest setôr. Intun marcjât simpri plui globâl, al spieghe Foro Peinador, marcâ la muse di un paîs cul so segnâl di identitât plui carateristic, ven a dî la lenghe, al è un element di grande impuartance. Cun di plui, par dâi plui fuarce ae campagne, si invidin organizazions e citadins a sielzi chei prodots che a àn lis etichetis par galizian.
Ai 30 di Novembar, zornade nazionâl scozese, il prin ministri scozês Alex Salmond (SNP) al à presentât il document “Your Scotland, Your Voice” (La tô Scozie, la tô vôs). Si trate di une sorte di libri blanc, che al diven di doi agns di confront e dibatiment cui citadins scozês, là che si fronte in detai lis pussibilitâts ufiertis di une Scozie indipendente e il percors par rivâi. Intal document, dut câs, si confrontin ancje chês altris ipotesis che a son su la taule, ven a dî une devoluzion cuasi totâl dai podês cun capacitât fiscâl plene, la propueste di aument de autonomie fate indenant dai partîts unioniscj (Laburiscj, Liberâi Democratics e Conservadôrs) par mieç de cussì clamade Comission Calman, o il status quo. Salmond al à ancje fat savê che, dentri di Zenâr, e sarà presentade intal Parlament scozês la propueste di leç par imbastî un referendum su la indipendence. Il rapresentant dal SNP, dut câs, al à ancje fat savê che il cuesît referendari al podarès jessi modificât se lis oposizions a domandaran di meti dentri ancje une tierce opzion che e previodi un aument des competencis trasferidis di Londre ae Scozie. Par cumò, dut câs, SNP e Verts a son i unics a poiâ il progjet dal referendum e no àn avonde deputâts in Parlament par fâ passâ la leç. Lis ultimis inchiestis, invezit, a mostrin che il 75% dai scozês al domande di jessi sintût su chest argoment par mieç di un referendum.
Font: SNP, 27/11/09; BBC, 25-30/11/09; Gara, 01/12/09 e 30/11/09
Ogni an, la lenghe irlandese e puarte un vuadagn sui 136 milions di euros pe economie de citât di Gaillimh / Galway e de sô contee. Cun di plui, simpri inta chel teritori, il gaelic al da di vore a passe 5 mil personis. Sintût in proposit, plui dal 90% dai imprenditôrs di Gaillimh / Galway al crôt che la lenghe irlandese e sedi une ocasion uniche par promovi la muse e la identitât culturâl de citât. A son chescj, in struc, i dâts principâi di un studi sui beneficis economics che il gaelic al puarte ae citât e ae contee di Gaillimh / Galway che al è stât presentât ai 27 di Novembar. Se si cjale plui in detai la ricercje si pues viodi che intal setôr turistic i vuadagns leâts al gaelic a son sui 40 milions di euros al an, intant che pes produzions audiovisivis si fevele di passe 24 milions. Dut câs, se si cjale al zîr di bêçs che il gaelic al rive a movi in maniere indirete intal teritori, lis cifris a son inmò plui altis. Cun di plui, i investiments che il guvier al à fat pe lenghe ta chest teritori a àn puartât a incressi lis infrastruturis, a miorâ il tiessût sociâl e culturâl, e a infuartî la cualitât de economie locâl.
I intervents metûts in vore cuintri de lenghe galiziane dal mês di Avrîl incà a van cuintri dai tratâts internazionâi sui dirits linguistics sotscrits dal stât spagnûl. A dîlu al è l’Ufici european pes lenghis mancul pandudis (EBLUL), ent consultîf dal Parlament european, dal Consei de Europe e de ONU in materie di dirits linguistics. Cun di fat, al spieghe l’Ufici, il guvier galizian (Xunta) in plui di no tignî in nissun cont il rapuart dal comitât di esperts dal Consei de Europe che lu sburtave a meti in vore ad in plen la Cjarte europeane pes lenghis regjonâls o minoritariis, al à ancje pidimentât cierts intervents a pro de lenghe che za a jerin. L’EBLUL, duncje, al invide la Xunta a cambiâ ande se no vûl jessi denunciade denant des autoritâts europeanis. L’assessôr galizian pe culture, Roberto Varela, al à dite che l’intervent dal EBLUL nol è tant impuartant e che la politiche linguistiche de Xunta no je masse divierse di chê dai guviers di prime e che, duncje, no si pense di cambiâle.
Il guvier cec al à dât fûr che al è pôc un comunicât uficiâl là che al domande scuse pe sterilizazion sfuarçade che par agns e je stade metude in vore su lis feminis de comunitât rom e al sigure che in avignî nol sucedarà plui. Cun di fat, a cjaval tra i agns ’70 e i agns ’90, il guvier cecoslovac al veve inviât une politiche di sterilizazion sfuarçade su lis feminis rom. Cumò lis organizazions pai dirits dai rom a domandin un at similâr ancje al guvier slovac e lu invidin a investigâ sui câs capitâts intal so teritori. Cun di fat, si à di zontâ che ancje intai ultins agns si àn vudis denunciis di sterilizazion sfuarçade.
Ai 25 di Novembar Osian Jones al è stât condanât a di un mês di preson par vie de sô partecipazion ae campagne par che ancje i servizis dai grancj grups comerciâi a sedin ufierts ancje par galês. La campagne, inmaneade de Cymdeithas yr Iaith Gymraeg, e previodeve pichets denant des filiâls dai grups che a mostravin compuartaments discriminatoris pe lenghe galese, ma ancje di picjâ manifescj e di fâs scritis su lis lôr vetrinis. Propit cheste sorte di campagnis, intai agns stâts, e veve contribuît a svilupâ politichis linguistichis simpri plui fuartis a pro dal galês.
La gnove leç su la funzion publiche in discussion intal Parlament de Comunitât Valenziane e à di previodi che cui che al vûl fâ il funzionari public al vedi une cognossince suficiente dal valenzian (catalan fevelât intal Paîs Valenzian). A domandâlu a son passe 70 tra associazions, sindacâts e partîts politics atîfs ta cheste comunitât. Il manifest pe cognossince dal valenzian pai funzionaris publics al è stât presentât in maniere uficiâl ai 23 di Novembar. In dì di vuê, di fat, la leç no proviôt nissun oblic dal pont di viste linguistic e al somee che dome l’1,2% dai funzionaris publics al vedi une cierte cognossince dal valenzian. Cemût che si à dite, dongje dai partîts nazionalitaris e des associazions pal valenzian, il manifest al è stât sotscrit ancje di diviersis organizazions sindacâls tant che la Intersindical Valenciana, la UGT e lis CCOO.
Chi disot si propon la trascrizion par furlan dal intervent dal ex puartevôs di Batasuna, Arnaldo Otegi, che al è stât trasmetût ancje intant de conference dai 14 di Novembar a Vignesie. Il video dal intervent si pues cjatâlu achì.
Il stât al à inviât une strategjie une vore fine a tacâ de declarazion di Lizarra Garazi. Il stât al jere cussient che dutis lis lûs dal alarm a jerin piadis e che al jere in at un procès popolâr e democratic intal Paîs Basc vuidât, adun cun altris, de çampe indipendentiste, che al domandave un telâr nazionâl e democratic pal paîs. Par chest si veve ponût doi obietîfs: fermâ la çampe indipendentiste par mieç de repression e puartâ il Partît Nazionalist Basc a di un pat cul stât, par fâsi tirâ dentri intal stât, par che si trasformi intune fuarce regjonaliste dentri dal stât spagnûl. E il stât al à otignût, intune cierte misure, un obietîf che o vin di ricognossi cence pôre o cence amission di sconfite: intant che nô o sin stâts bogns di meti in crisi i lôr progjets istituzionâi, lôr a son stâts bogns di blocâ la dinamiche che e permetarès di creâ un telâr gnûf. Dut câs, in dì di vuê, si à di dî a clâr che cheste e je dome une concuiste parziâl, parcè che dal nestri pont di viste al è plui che clâr che a van dilunc a esisti, intal nestri paîs, condizions obietivis e sogjetivis par un cambiament politic e sociâl. Achì e va dilunc a esisti une maiorance che e vûl che la sô identitât nazionâl e vegni rispietade; achì e va dilunc a esisti une maiorance popolâr che e vûl che si rispieti il so dirit di decidi; achì e va dilunc a esisti une maiorance popolâr che e vûl un cambiament politic su fondis nazionâls e sociâls. Vuê, la çampe indipendentiste, ancje se e ricognòs che a son dificoltâts obietivis, ancje se e ricognòs che a àn rivât a blocâ almancul in part il procès di liberazion nazionâl, e à di dî a vôs alte che intal Paîs Basc a son lis condizions par un cambiament politic e sociâl. E vuê o volìn dîur ai incuisitôrs dal secul vincjesim-prin, a cui che al vûl sierâ cun mûrs la tiere e il mâr, che, di là di dut, la çampe indipendentiste no je nassude inta chest paîs par resisti e nancje par rispuindi. O sin nassûts par vinci e o larìn a vinci! O vin di dâ dongje fuarcis a çampe dal Partît Nazionalist Basc. O vin di meti adun un bloc storic, vuidât de çampe indipendentiste intune cun altris sogjets, di maniere di puartâ fint insom il progjet di liberazion nazionâl. E o vin di fâlu cun calme e cun atenzion, parcè che no si trate di un procès cence contradizions; a ‘nt saran, ma il probleme des contradizions al è di savêlis gjestî. Però, par che il procès al vegni sblocât, inviât e svilupât, al covente meti adun fuarcis. Al covente meti adun fuarcis par cambiâ i rapuarts cul stât. Inta chest paîs, duncje, o vin di dâ dongje fuarcis a çampe dal Partît Nazionalist Basc. E chest al è il secont dai grancj compits che la çampe indipendentiste si à dât, e o tacarìn a fâlu, cundut de repression, cundut dai pidiments che nus metaran su la strade; lu fasarìn cun pazience, cence presse, ma cun pas indenant reâi par creâ un bloc storic di lavoradôrs e lavoradoris, un bloc popolâr che al rivendichi a clâr la indipendence nazionâl dal Paîs Basc. Al è chest il nestri secont grant compit. Il tierç compit che o vin, al è chel di infuartî lis nestris relazions cu la comunitât internazionâl. O vin simpri dit e vuê o tornìn a dîlu, che la risoluzion dal conflit e à di jessi fate inte suaze de Europe e e à di cjapâ dentri la comunitât internazionâl. Chel chi al è un lavôr che la çampe indipendentiste e à svilupât par agns, che no vin bandonât, che o vin di infuartî tai prossims mês par cirî la complicitât, la poie e il jutori de comunitât internazionâl par cjatâ fûr une soluzion democratiche dal conflit. E par ultin, si varà di zuiâ la seconde part de partide che cualchidun al à bandonât intune citât de Europe centrâl intal ultin procès di negoziazion. E si varà di fâlu parcè che no je altre soluzion dal negoziâ. Al è par chest che cuant che il siôr Rubalcaba al dîs: o le finîs o le finîs! No i rispuindìn: o o negoziais o o negoziais! O o negoziais o o negoziais! O vuei che o sepis che il popul lavoradôr basc, che la classe operarie e i setôrs popolârs di chest paîs, ducj chei che o sin in vore par costruî un procès di liberazion nazionâl e sociâl inta chest paîs, no dismentearìn mai l’esempli che o vês dât, l’impegn che si sês cjapâts sù e l’impegn che o vês metût par cirî une soluzion dialogade e politiche al conflit tra il Paîs Basc e il stât spagnûl. Par nô o sês i miôr e simpri lu sarês! Compagn dal om che 30 agns indaûr si à presentât denant des Nazions Unidis, la çampe indipendentiste si presente denant dai stâts, denant dal so popul e denant de comunitât internazionâl cuntune rame di ulîf inte man. Che nissun al lassi colâ cheste rame di ulîf! Vive il Paîs Basc libar!


text:
skip to main |
skip to sidebar
L’Impuartance dal gjornâl
Al gjornâl mai lu rimplaçarà Internet.
Us disarai cualchi ûs domestic impuartânt, che nus dan i soi sfueis: Par madressi lis pomis, netâ i veris, involuçâ i ûfs, impacâ la platarie tal stralozâ, cuvierzi i mobii prin di da di blanc, cuvierzi il paviment de gabie dai uciei.
Come ûs educatîf: Petâ tal music dal cjan se al urine dentri cjase, ritaiâ letaris e fotografiis pai compits dai fruts, fâ pipinuts e barcjutis di cjarte, sbregâ il tocut blanc di parsore par notâ numars di telefon.
Come ûs comerciâl: Par slargjâ lis scarpis e jemplâ borsis par che no pierdin la forme, fa pacuts cui clauts te feramente, fâ un cjapiel pal pitôr o muredôr, par voluçâ rosis e dâ lavôr ai gjornaliscj,
Altris ûs: Fâ balutis e tirâlis ai compagns di scuele, cuant che al plûf a mo di ombrene, par no ruvinâ la petenadure, par che il “trist” de pelicule al puedi scuindi la pistole, par platâsi daur di lui cuant che no tu vuelis sei ricognossût…. E tancj altris ûs, che no rivin a imagjinâ
Ah!!!! E par ultin e mancul impuartant!!! “Par savè lis ultimis novitâts.
.....


text:
La prime edizion dal spazi pai dirits coletîfs dai popui, che si è davuelte dai 29 ai 31 di Zenâr inte suaze dal Forum Sociâl Mondiâl, si à sierade cu la aprovazion di un manifest unitari che al met lis fondis par une rêt internazionâl pai dirits coletîfs dai popui. Il document al invide ancje la prossime edizion dal FSM a frontâ in maniere trasversâl chest teme che, pai firmataris, al rapresente un element che no si pues fâ di mancul se si vûl fâ sù un mont diviers e plui just. Intal manifest si pant la solidarietât pai popui che in chest moment si cjatin a frontâ une politiche di distermini, tant che palestinês, curdis, tamil e saharawi, e si poie la propueste dai popui natîfs di proclamâ i 12 di Otubar tant che Zornade de mobilitazion internazionâl par lotâ pe Mari Tiere. Ae iniziative, coordenade dal CIEMEN intune cu la Agjenzie catalane de cooperazion pal svilup, a àn partecipât, tra lis altris, rapresentancis catalanis, baschis, galizianis, corsis, palestinesis, curdis, tamil, mapuce, amazic.
Font: Autodeterminaciofsm, 29-31/01/09


text:
Rivâ a Burgos fasint il Camino de Santiago, almancul in biciclete, al è un pôc come rivâ a une prime mete. Aromai a son passâts ducj i rilêfs de prime part e devant a son (o almancul si crôt che a sedin) tapis une vore planis, prin di rivâ aes monts de Galizie. In realtât si scuvierzarà che ancje la Meseta no je tant plane, ma intant si pues gjoldisi Burgos, une citât cuntune des catedrâls plui bielis dal mont.
-¡Albriçia, Álbar Fáñez, ca echados somos de tierra!-
[¡màs a gran hondre tornaremos a Castiella!]
Mio Çid Ruy Díaz por Burgos entrava,
en su conpaña sessaenta pendones,
exiénlo ver mugieres e varones,
burgeses e burgesas por las finiestras son,
plorando de los ojos, tanto avién el dolor,
de las sus bocas todos dizían una razón,
-¡Dios, qué buen vassallo, si oviesse buen señor!-"Sta content Alvar Fagnez, che escomiâts de tiere o sin ma in grant onôr in Castilie o tornarìn!"Il gno Cid Ruy Diaz, a Burgos al jentravein so compagnie sessante bastonsa jessin a viodilu feminis e omsborghês e borghesis a son tai barconsvaìnt dai lôr voi, cun dut il lôr dolôr,des lôr bocjis ducj a disin une sole orazion:"Ah Diu, ce bon vassal, se al ves un bon siôr!"


text:
Niari
Intant che si viaze, se si stufisi dal fat che nol è plui un viaç, ma dome un teletraspuartâsi mecanic e tornât a fâ mil voltis, un biel libri gnûf e je la salvece.
Une leture che o consei alore e je Niari di Fulvio Romanin, che tal mont dal hip hop lu cognossin ancje par Redd Kaa, publicât di pôc di Kappa Vu (al pâr dal impussibil, ma se si à di cjatâ robis bielis par furlan, scuasi dut al passe pes mans de Kersevan...).
Niari al volarès dî "neri" tal furlan di For di Avoltri e di fat lis dôs contis a son neris, pulp, cemût che al dîs il sottitul.
La prime conte Gjeologjicamentri impussibil si disglagne in Cjargne, intun paîs inventât (Valstuarto, par fuarce cu lis dôs frazions di Valstuarto disore e disot, dulà che naturlamentri si fevele par -o, e i abitants si clamin i stuarts!), ma une vore reâl, massime par cui che al cognòs pardabon la Cjargne: no vuei spiâ masse robis, par no gjavâ il gust di lei, o pues dî dome che ancje se tes primis dôs pagjinutis si fâs un pocjo di fadio a lei la lengo di là sù, po dopo pardabon no si rivo âti a gjavâ i vuoi das rios e si lei dut tun flât.
Un bon telâr naratîf, e un gust cinematografic di contâ e di fâ viodi lis senis, intune biele architeture di personaçs che a cirin di gjavâse tra cantins di famee, parons bastarts di mieç paîs, multinazionâls, terorisim, poçs di petroli e bombardîrs stealth: in sumis dut ce che si pues cjatâ in Cjargne, se si tegnin i voi vierts!
La seconde conte e je par talian, Cornetto e caffè, ambientade intune gnot di Istât a Udin: ca si va sul sofisticât, cun doi amîs che a passin une gnot di chês che no si dismentein, tra l'umorisim grotesc ma une vore fin e disorientadôr di Fulvio e riferiments leteraris, cinematografics e musicâi pardabon par intindidôrs usâts ben. Jo invezit o soi un ignorant e o ai capît dome un riferiment ogni dîs, ma us garantìs che se l'oniric e il sanc no us displasin masse, cheste conte e je dute di gjoldi.


text:
Tra lis novitâts de edizion 2009 dal Forum Sociâl Mondiâl, che ca di cualchi zornade si inviarà a Bélém do Pará, inte aree amazoniche dal Brasîl, si varà un spazi tematic dedicât ae autodeterminazion. A gjestîlu e sarà, e ancje cheste e je une novitât, une organizazion catalane, ven a dî il CIEMEN, cu la poie de Agjenzie catalane de cooperazion pal svilup. In plui de autodeterminazion, il spazi pai dirits coletîfs dai popui – chest il so non uficiâl – si ocuparà ancje di lenghis minorizadis, popui natîfs e dirit ae tiere. La iniziative si davuelzarà ai 29, 30 e 31 di Zenâr cu la partecipazion di delegâts che a rapresentin une trentine di nazionalitâts cence stât dal mont, tant che catalans, bascs, galizians, cors, palestinês, curdis, tamil, mapuce, amazic, e v.i. Intant de iniziative si davuelzaran conferencis, taulis tarondis e confronts che a puartaran po a di une declarazion finâl sui argoments frontâts. Il coordenadôr dal progjet, Quim Arrufat (dal CIEMEN), al à dite che si vûl lavorâ par produsi des propuestis concretis e par sclarî che “nol esist un altri mont pussibil cence dal rispiet dal dirit ae autodeterminazion dai popui”. Par stâi daûr ai lavôrs dal spazi pai dirits coletîfs dai popui dal FSM al è stât ativât, propit ta chestis zornadis, un blog di pueste, che si lu cjate ta cheste direzion.
Font: Nationalia, 15/01/09


text:
Par lei l'ordin dal dì complet fracait sul steme dal Comun.
lunedì 28 novembre 2011
MARTARS AI 29 DI NOVEMBAR: CONVOCÂT IL CONSEI COMUNÂL A PALAÇÛL
Convocât par martars ai 29 di novembar 2011, a lis 20.30, il Consei Comunâl di Palaçûl.
Al pont 9 dal ordin dal dì la mozion presentade di bande dai conseîrs dal centri çampe cuintri la vendite de Aziende Volpares (il document, za fat bon a Prissinins e a Tisane, al vignarà votât te serade di lunis ai 28 di novembar ancje intai conseis comunâi di Rivignan, Lignan e Muçane)
Par lei l'ordin dal dì complet fracait sul steme dal Comun.
venerdì 25 novembre 2011
4/12/2011 - CONVOCADE LA ASSEMBLEE REGJONÂL DAL PD
Il president Tarcisio Balbo al à convocât par domenie ai 4 di dicembar 2011, a lis 9.30, alì de sede di vie Joppi 63 a Udin, la Assemblee Regjonâl dal Partît Democratic dal Friûl - Vignesie Julie.
Ca sot, l'ordin dal dì:
- Situazion politiche nazionâl
- Iniziativis dal Partît Democratic
- Aprovazion dal regolament pal funzionament de Assemblee Regjonâl
- Variis e eventuals
martedì 22 novembre 2011
IL BEN AGHE IN FRIÛL VIGNESIE JULIE
Il Grup Consiliâr dal Partît Democratic al invide a partecipâ a un incuintri public sul impuartant teme de gjestion des risorsis idrichis ae lûs de evoluzion de normative, in particolâr di che regjonâl, e dal risultât dai referendum cun l'obietîf di proponi e indicâ lis sieltis fondamentâls e strategjichis pal Friûl Vignesie Julie.
L'incuintri a si davuelzarà lunis ai 28 di novembar 2011, a lis 18.00, alì dal Auditorium Centri Congrès San Marco di Palme, in vie Scamozzi n.5.
Program dai lavôrs:
Introduzion di Giorgio Brandolin, conseîr regjonâl e intervents di Antonio Massarutto, professôr di economie publiche, Marco Iob, Comitât 2 Sì pe Aghe Comun FVG, Stefano Del Cont Bernard, president A.A.T.O “Occidentale”, Antonio Nonino, diretîf Confindustrie Udin, Mauro Travanut e Sergio Lupieri, conseîrs regjonâi dal Pd.
A seguî contribûts e esperiencis locâls, dibatit e conclusions di Gianfranco Moretton, cjâf grup in consei regjonâl.
lunedì 14 novembre 2011
SABIDE A LIS 18.00 MUÇANE E INCUINTRE IL MESSIC
sabato 12 novembre 2011
ETICHE E GNOVIS GJENERAZIONS: INCUNTRI PUBLIC DAL PD A CJAMPLUNC-TAPOIAN
Il Circul dal Partît Democratic di Cjamplunc Tapoian us invide a partecipâ al incuintri public "Il mont al cambie a svelt: cuale etiche e cuai modei pes gnovis gjenerazions?" che si davuelzarà vinars ai 18 di novembar 2011, a lis 20.30, alì dal municipi di Cjamplunc. In scjalete intervents di don Giorgio Giordani teolic e dal prof. Mauro Travanut, conseîr regjonâl dal Pd. Introduzion dal prof. Giulio Tavian, storic.
mercoledì 9 novembre 2011
SUNS, SCLESIS DI EUROPE: A UDIN LA FINÂL DAL LIET INTERNATIONAL 2011
SUNS Sclesis di Europe. Visions, musichis, peraulis ..... e ai 19 di novembar no stait a piardisi la finâl dal LIET INTERNATIONAL 2011, pe prime volte in Italie, pe prime volte in Friûl!
martedì 8 novembre 2011
SUL GAZZETTINO SI FEVELE DAL FLUM STELE .....
Il Partît Democratic al veve za puartât ae atenzion dal consei comunâl il probleme dal incuinament dal flum Stele domandant ae aministrazion comunâl di fâsi part ative sedi par chel che al inten il probleme de tutele sedi par chel che al rivuarde la gjestion e la valorizazion di un ben tant impuartant pal nestri teritori. Magari cussì no lis rispuestis, sedi intal mês di lui 2010 sedi intal mês di avost 2011 no son stadis sigurementri sodisfasintis.
Intun articul publicât sul Gazzettino di martars ai 2 di novembar 2011 (1 - 2) Silvio Bini al torne sul argoment.
Intal articul il gjornalist al torne a ricuardâ la solecitazion di Lorenzo Fabbro cun rivuart al parc dal Stele e a une gnove propueste politiche e aministrative pe gjestion dal teritori, une union che e meti adun i comuns dilunc dute le aste dal Stele.
Pubblicato da PD Palazzolo dello Stella a 16:35 Nessun commento:
Etichette: ambient, basse furlane, comuns, flum stele, friûl, gazzettino, lorenzo fabbro, palaçûl, parc dal stele, pd, silvio bini, teritori, unions
lunedì 7 novembre 2011
AI 19 DI NOVEMBAR A UDIN LA ZORNADE NAZIONÂL DAL TESTAMENT BIOLOGJIC
Sabide ai 19 di novembar, apontament alì dal Teatri Palamostre di Udin, là che a partî des 8.30 e tacaran lis iniziativis organizadis dal Coordenament Laic Nazionâl, in colaborazion cul Comun di Udin, la Consulte di Bioetiche, la Uaar e lis Associazions "Per Eluana", "Luca Coscioni" e "Libera uscita" te suaze de Zornade Nazionâl dal Testament Biologjic.
Films, documentaris, testemoneancis e dibatits cu le partecipazion di esponents dal mont laic e religjôs, sociolics, miedis, esperts di bioetiche.
La zornade si concludarà a lis 19.30 cu le proiezion dal documentari "7 giorni" presentât di Beppino Englaro.
Lait ca par lei il program complet.
Lait ca par lei il program complet.
domenica 6 novembre 2011
05.11.2011 - VONDE: IN NON DAL POPUL TALIAN
Lait a lei ca il discors integrâl dal segretari dal Partît Democratic Pierluigi Bersani
giovedì 3 novembre 2011
VOLPARES: ORDIN DAL DI' IN CONSEI COMUNÂL A TISANE
E continue sul teritori la mobilitazion cuintri la intenzion dal president de zonte regjonâl Tondo di vendi la aziende Volpares. Publicade sul Messaggero di martars passât la letare dal Coordenament dal Pd de Basse.
Ancje il grup Laboratorio Muzzana al cjape posizion intal blog de liste civiche presinte in consei comunâl a Muçane. Intant, daspò de letare dai sindics, le cuistion e tache a jessi puartade ae atenzion dai conseis comunâi: usgnot intal consei comunâl di Tisane si discutarà l'ordin dal dì presentât dai conseîrs comunâi dal grup Centro Sinistra per Latisana.
Pubblicato da PD Palazzolo dello Stella a 07:44 Nessun commento:
Etichette: basse furlane, bens comuns, consei comunâl, friûl, mobilitazion, muçane, odg, palaçûl, partît, pd, teritori, tisane, volpares
martedì 1 novembre 2011
GNÛFS TALIANS E GNÛFS FURLANS E CRESSIN: "18 AGNS IN COMUN"
Dopo la adesion ae Campagne “L’italia sono anch’io” di bande dal Partît Democratic Provinciâl di Udin e continue la organizazion di iniziativis e bancuts di racuelte firmis. Cjalait ca la letare inviade ai aministradôrs e ai segretaris di circul di bande di Lorenzo Fabbro par cont de segretarie provinciâl. Jenfri lis buinis pratichis segnaladis sul sît de campagne nazionâl e je ancje chê che a proviôt che i sindics a mandin ai zovins nassûts in Italie che e fasin 18 agns une letare par informâju de pussibilitât di domandâ la citadinance taliane dentri dal an seguitîf. Cheste buine pratiche e jere za stade auspicade di bande dal Forum Imigrazion dal Partît Democratic dal Friûl-Vignesie Julie intal passât mês di lui. Cumò o segnalin la impuartante iniziative de Anci (Associazion Nazionâl Comuns Talians) adun cu lis associazions “Rete G2-Seconde Generazioni” e “Save the Children” che e an scrit a ducj i Comuns Talians par domandâi di aderî a "18 anni in Comune". Lait a lei ca dutis lis informazions.
Pubblicato da PD Palazzolo dello Stella a 14:24 Nessun commento:
Etichette: 18 anni in comune, anci, citadinance, dirits, friûl, gnûfs citadins, imigrazion, italie, l'italia sono anch'io, partît, pd, rêt G2, save the children
IL BOSC IL FLUM E LA LAGUNE
Al è stât publicât il bant dal 10° Concors fotografic “Il bosc, il flum e la lagune”.
Une iniziative che di tancj agns e intint valorizâ il paisaç, l'ambient, lis plantis e i animâi dal teritori di Muçane.
Sul sît dal Comun o cjatais il bant complet e la schede di partecipazion (scjadince pe consegne des oparis: ai 15 di zenâr 2012).
Sul sît dal Comun o cjatais il bant complet e la schede di partecipazion (scjadince pe consegne des oparis: ai 15 di zenâr 2012).
Iscriviti a: Post (Atom)


text:
Comunicazions
La comunicazion e je il scambi di informazions fra dai sogjets (o ogjets). La comunicazion a cjape dentri dai argoments tecnics (par esempli lis telecomunicazions) e sociâi (par esempli i gjornâi, la publicitât, i audiovisîfs e i mieçs di comunicazion di masse (massmedia).
La peraule comunicazion a ven di spes ancje doprade par i traspuarts.
Tabele dai contignûts
Un model formâl di comunicazion:[cambie | modifiche il codiç]
Il singul at comunicatîf, che par solit al è bidirezionâl, al à i seguints element:
- l’emitent, vâl a dî chel che al à la informazion, che la codifiche e la mande fûr.
- il ricevint, che al è chel cal cjape il messaç, lu decodifiche, lu interprete e lu capìs.
- il codiç, che al pues jessi la lenghe fevelade o scrite, la imagjin e ancje il ton verbâl e no verbâl cun cui si forme il messaç.
- il canâl, che al è il mût cun cui si difont fisichementri il codiç (ondis sonoris, scrits e v.i.)
- il contest, che al è l'ambient esterni in cui si comuniche, messaçs che a son compagns ma che a si mandin in contests diviers à an significâts diferents.
- il contignût, val a dî l'ogjet de comunicazion.


text:
· Vinars
ai 13 di Jugn fieste tal parc de Biblioteche Civiche tacant da lis 5:00
di dopodimisdì: “SOT SERE” pai fruts cun spetacui teatrâi, leturis,
premiazions e merindis…
e “APERICENE” cun frico grandonon e musiche
furlane sunade di grups che nus fasaran balâ e cjantâ!
· Domenie
ai 8 di Jugn te suaze di “Ville aperte nel Medio Friuli” a son doi i
apontament: a San Durì di Flaiban te Vile Marangoni Masolini a lis 4:00
di dopodimisdì e va indenant la maratone di leture pai fruts e a
Rivignan te Vile Pertoldeo a lis 4:30 di dopodimisdì si tignarà il
conciert “La villotta friulana” cun Lino Straulino e Marisa Scuntaro.


text:
Il
responsabil pe educazion dal guvier asturian, Genaro Alonso, al à
comunicât che il ministeri spagnûl pe istruzion al à acetât di
meti sù une comission di lavôr par svilupâ un decret che al
ricognossi une classe di pueste pal insegnament de lenghe e de
leterature asturiane. Par rivâ a chest risultât lis autoritâts des
Asturiis a àn vût di pressâ no pôc il guvier centrâl che al à
in fin acetât di ricognossi ancje l’asturian inte suaze des
specialitâts, o sei lis categoriis uficiâls che a son organizâts i
insegnants. La prime riunion dal grup di lavôr e je fissade pai 9 di
Març.
Font:
La Nueva España,
02/01/16


text:
Une
ricercje dal laboratori interregjonâl di informazion de Academie de
republiche dai Komis e mostre che lis lenghis propriis des
republichis e des regjons autonomis de Federazion russe, ancje cuant
che a àn un ricognossiment uficiâl, a àn une presince margjinâl
intai sîts istituzionâi. Par esempli in Mordvinie e in Mari-El i
sîts istituzionâi a son dome par rus, cundut che intes republichis
ancje il moksja e il mari a àn il status di lenghis uficiâls. Il
sît uficiâl de Udmurtie al è par rus e par inglês, ma nol à nuie
inte lenghe proprie dal paîs. Ancje inte regjon autonome dai
khantis, il sît uficiâl al è dome par rus. Divierse la situazion
inte tiere dai Komis, là che sei il sît uficiâl de republiche, sei
chel dal consei di stât a doprin ancje la lenghe komi. In Carelie,
là che la uniche lenghe uficiâl e je il rus, il sît di riferiment
al à ancje contignûts par finlandês e par rus. Il cuadri gjenerâl
al è duncje avonde negatîf. Chest al dipent ancje dal fat che,
cemût che e spieghe la ricercje, a mancjin scuelis e servizis di
interpretariât intes lenghis propriis di chescj teritoris, cence
dismenteâ che in mancjance di intervents smirâts i standards
alfabetics diferents di chestis lenghis a crein problemis di leture
dai simbui sui sîts internet.
Font:
Finugor, 25/06/12